KES DEMAM DENGGI DI SELANGOR MEMBIMBANGKAN – EXCO

SHAH ALAM: Persidangan Dewan Undangan Negeri (DUN) Selangor hari ini dimaklumkan bahawa kadar kes harian demam denggi di negeri itu menunjukkan peningkatan yang membimbangkan sejak berakhirnya tempoh Perintah Kawalan Pergerakan (PKP) dan sektor sosial kini dibuka seperti sedia kala.

Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga negeri Dr Siti Mariah Mahmud berkata trend tersebut dilihat bermula sejak minggu epidemiologi (ME) 46 pada tahun ini dengan sejumlah 31,822 kes demam denggi dilaporkan sehingga ME 46 yang berakhir pada 19 Nov.

“Ia adalah peningkatan sebanyak 131.5 peratus atau 18,077 kes berbanding minggu yang sama pada tahun lepas (2021), dengan sebanyak 13,745 kes,” katanya menjawab soalan bertulis Harumaini Omar (BN-Batang Kali) berkenaan wabak demam denggi di negeri tersebut.

Dalam pada itu katanya kerajaan negeri memperuntukkan sejumlah RM5 juta setiap tahun untuk membasmi nyamuk Aedes bagi mengekang penularan wabak demam denggi termasuk program yang dilaksanakan bersama agensi dan jabatan berkaitan bagi mengawal dan mencegah penularan wabak denggi.

“Kerajaan negeri juga sedang melaksanakan inisiatif penggunaan racun ‘Bacilus Thuringiensis Israelensis’ (BTI) di kawasan ‘hotspot’ dan penggunaan dron bagi tujuan pengawalan dan pencegahan denggi di kawasan yang sukar dicapai seperti bumbung rumah,” katanya.

“Sehingga 31 Okt , kerajaan negeri menyediakan sebanyak 2,000 kilogram racun BTI kepada 10 pihak berkuasa tempatan di Selangor dalam usaha menggalakkan penggunaan racun di kawasan hotspot dan kawasan awam,” katanya.

Sementara itu,  Menteri Besar Selangor Datuk Seri Amirudin Shari berkata kerajaan Selangor mengagihkan sebanyak 14,649,397 dos vaksin COVID-19 setakat Oktober lalu kepada 4,330,200 orang dewasa (96.2 peratus);  519,617 orang remaja (91.6 peratus) dan 320,909 kanak-kanak (43.9 peratus) yang telah menerima dos lengkap vaksin berkenaan.

“Selain itu, seramai 4,069,818 orang atau 89.4 peratus menerima satu dos penggalak vaksin COVID-19,” katanya yang menjawab soalan Datuk Dr Ahmad Yunus Hairi (PAS-Sijangkang) berhubung status pencapaian COVID-19 di Selangor.

“Jika peratusan vaksin COVID-19 diukur seperti dalam kriteria Jabatan Kesihatan Selangor (JKNS) iaitu lengkap dua dos vaksin, Selangor telah mencapai 100 peratus (agihan vaksin COVID-19),” katanya.-Alhijrah Online


KANAK-KANAK POSITIF KEMUNGKINAN TERAMBIL DADAH DALAM KERETA BAPA SEPUPU

KOTA BHARU: Kanak-kanak lelaki berusia tiga tahun sembilan bulan yang kini dalam keadaan kritikal kerana terdapat kandungan dadah di dalam badannya, kemungkinan ‘terambil’ lebih dadah di dalam kereta milik bapa sepupunya ketika dibawa ke lokasi penagihan dadah, petang kelmarin.

Pemangku Ketua Polis Kelantan Datuk Muhamad Zaki Harun berkata susulan itu kereta milik bapa sepupu kanak-kanak itu, yang berusia 30 tahun, telah dirampas untuk siasatan lanjut.

“Siasatan lanjut terhadap kereta Proton Saga milik suspek akan dilakukan oleh pihak forensik,” katanya kepada pemberita selepas melawat kanak-kanak tersebut yang kini dirawat di Hospital Raja Perempuan Zainab II (HRPZ II) di sini, hari ini.

Semalam media melaporkan kanak-kanak yang berasal dari Kampung Sri Bintang, Kuala Krai, dekat sini berada dalam keadaan kritikal selepas pemeriksaan doktor mendapati terdapat kandungan dadah di dalam badannya.

Muhamad Zaki yang menyifatkan kejadian menimpa kanak-kanak itu sebagai sesuatu yang malang berkata, siasatan polis mendapati keluarga kanak-kanak itu memang menghadapi banyak kesukaran, selain emak kanak-kanak itu sendiri menghidapi penyakit kanser tahap empat.

Beliau berkata susulan kejadian itu, polis telah menjalankan Ops Khas di kawasan Kampung Sri Bintang tengah malam tadi dan menahan sembilan individu, di samping merampas 102 biji pil kuda. – AlHijrah Online


PLUS: SEJADAH, KAIN PELIKAT DAN TELEKUNG PERLU DIBAWA SENDIRI

KUALA LUMPUR: Pengguna Lebuhraya PLUS Malaysia Berhad (PLUS) perlu membawa sejadah dan telekung sendiri untuk solat di surau di hentian Rehat dan Rawat (RNR) dikendalikan operator lebuh raya itu.

Ketua Kecemerlangan Operasi PLUS, Mohd Yusuf Abdul Aziz berkata prosedur operasi standard (SOP) itu ditetapkan PLUS bagi memastikan keselesaan dan keselamatan pengguna dalam mengekang penularan wabak Covid-19.

“Bagi menjaga kebersihan dan mengekang penularan Covid-19 kita tidak lagi akan sediakan sejadah, telekung, dan kain pelikat di surau kita,“ katanya kepada AlHijrah Online hari ini.

Yusuf memaklumkan jumlah individu yang dibenarkan solat pada satu-satu masa bergantung kepada saiz surau terbabit dan pihaknya akan meletakkan notis di luar surau untuk rujukan.

Garisan penjarakan sosial di dalam surau juga dibuat dan beliau berharap pengguna akan memberi kerjasama dan mematuhi SOP ditetapkan.

“Pada peringkat awal ini akan ada pegawai PLUS yang ditempatkan di RNR untuk memastikan kepatuhan SOP yang ditetapkan.” katanya.

Mesyuarat Majlis Keselamatan Negara (MKN) semalam memutuskan surau di semua RNR lebuh raya dibenarkan beroperasi semula selepas ditutup sejak 18 Mac lalu ekoran pelaksanaan Perintah Kawalan Pergerakan (PKP).

Selain surau, perkhidmatan lain di RNR seperti gerai jualan juga turut dibenarkan beroperasi. — AlHijrah Online/ Zaim Zamani


Mesir berminat eratkan semula hubungan ekonomi Malaysia

KUALA LUMPUR – Mesir berminat untuk mengeratkan semula hubungan  ekonomi dengan Malaysia dan berharap untuk mencapai perdagangan dua hala bernilai AS$1 bilion (AS$1=RM4.13) pada tahun ini.

Duta Besar Mesir ke Malaysia, Gamal Abdelrehim Metwally berkata  hubungan perdagangan antara kedua-dua negara tidak begitu aktif untuk  suatu tempoh, dengan delegasi perdagangan Mesir melawat Malaysia sebelum ini pada 15 tahun yang lepas.

Delegasi perdagangan dari Mesir tiba pada Ahad lepas dan akan berada di Malaysia hingga 24 April.

Beliau berkata delegasi perdagangan Mesir telah menyatakan minat untuk mempromosikan dan meningkatkan hubungan ekonomi dan komersial  dengan Malaysia.

Gamal berkata Mesir turut berminat untuk menghubungkan semula Kuala Lumpur dan Kaherah melalui Malaysia Airlines dan EgyptAir.

“Saya telah menemui Menteri Pelancongan, Seni dan Budaya Datuk Mohamaddin Ketapi pagi ini dan kami membincangkan bagaimana untuk menghubungkan semula (kedua-dua negara) melalui penerbangan terus. Malaysia Airlines  tidak lama lagi boleh melakukan penerbangan ke Kaherah dan EgyptAir akan kembali ke Malaysia,” katanya kepada pemberita hari ini.

Beliau berkata demikian pada acara rangkaian perniagaan yang diadakan dengan  kerjasama Dewan Perniagaan dan Perindustrian Kebangsaan Malaysia (NCCIM).

Beliau berkata Mesir, yang kini merupakan pengimport terbesar minyak sawit Malaysia, turut berminat untuk memainkan peranan sebagai pintu masuk kepada eksport komoditi negara ke pasaran Afrika.

“Kami juga telah menemui Menteri Industri Utama Teresa Kok semalam  dan membincangkan mengenai bagaimana kami dapat bekerjasama dan  mengukuhkan hubungan (perdagangan) sedia ada antara kedua-dua negara, bukan hanya dalam sektor minyak sawit, tetapi juga sektor lain di bawah penyeliaan kementerian,” katanya.

Naib Presiden NCCIM Datuk Liew  Sew Yee berkata dengan perdagangan Malaysia-Mesir mendapat sokongan,  tiba masanya untuk mengaktifkan semula Majlis Perniagaan Malaysia-Mesir, untuk mempromosikan peluang perdagangan antara kedua-dua negara.

Beliau berkata majlis itu tidak aktif sejak revolusi Mesir 2011, dengan  perdagangan antara kedua-dua negara merosot kira-kira 40 peratus dari  2011-2016.

Katanya terdapat peluang bagi kedua-dua negara untuk meninjau peluang perniagaan melalui aktiviti perdagangan dan pelaburan yang aktif melalui majlis perniagaan itu.

Pada 2018, Mesir merupakan rakan dagang keempat terbesar Malaysia di Afrika. – SINAR HARIAN


LELAKI MABUK TERJUN KOLAM TAKUNGAN AIR DITEMUI LEMAS

GOMBAK: Seorang lelaki ditemui lemas selepas terjun ke dalam kolam takungan air di Tasik Puteri Centre Park, Batu Arang semalam.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata, polis memaklumkan sebelum kejadian mangsa dipercayai di bawah pengaruh alkohol.

Norazam berkata pihaknya menerima panggilan berhubung kejadian pada 10 pagi dan anggota dari Balai Bomba dan Penyelamat Batu Arang telah digerakkan ke lokasi kejadian.

“Berdasarkan maklumat pihak polis lelaki berusia 25 tahun yang dipercayai dalam keadaan mabuk telah terjun ke kolam takungan air berkeluasan 30×30 kaki persegi.

“Anggota bomba yang menjalankan operasi mencari dan menyelamat berjaya menemui mayat mangsa di kolam takungan terbabit pada 1.33 tengah hari semalam,” katanya dalam kenyataan, hari ini.

Mangsa telah diserahkan kepada pihak polis untuk tindakan lanjut.—AlHijrah Online


DATUK BAHARIN DIN CEO TNB BAHARU

KUALA LUMPUR: Lembaga Pengarah Tenaga Nasional Berhad (TNB) melantik Datuk Baharin Din sebagai Presiden dan Ketua Pegawai Eksekutif TNB yang baharu, berkuat kuasa 1 Mac 2021.

Pelantikan tersebut menggantikan Datuk Seri Amir Hamzah Azizan, yang telah dilantik menjadi Ketua Pegawai Eksekutif Kumpulan Wang Simpanan Pekerja (KWSP) yang mula berkuat kuasa pada tarikh yang sama.

Terdahulu, Baharin berkhidmat sebagai Ketua Pegawai Rangkaian Pembahagian yang bertanggungjawab menerajui segmen perniagaan terbesar syarikat itu.

Beliau telah berkhidmat dengan TNB selama 36 tahun, bermula pada tahun 1985 sebagai pembantu jurutera (pembinaan).

Baharin berkelulusan ijazah Sarjana Muda Sains dalam Kejuruteraan Elektrikal daripada Syracuse University, New York dan Sarjana Pentadbiran Perniagaan daripada Bond University di Sydney.

Dalam pada itu, Pengerusi TNB, Datuk Seri Mahdzir Khalid mengucapkan tahniah atas pelantikan Datuk Baharin sebagai CEO TNB baharu.

“Saya yakin beliau beliau akan terus memacu TNB ke arah mencapai aspirasi strategik untuk menjadi pembekal terunggul bagi solusi tenaga mampan di Malaysia dan peringkat antarabangsa.

“Meskipun berdepan dengan cabaran disebabkan pandemik COVID-19 dan Perintah Kawalan Pergerakan (PKP), TNB kekal beroperasi dengan stabil dan mencatatkan prestasi kewangan yang membanggakan dengan pulangan yang baik kepada pemegang sahamnya,” katanya.

—AlHijrah Online


RMK12: LIMA BANDAR PINTAR MENJELANG 2025

KUALA LUMPUR: Sekurang-kurangnya lima bandar disasarkan untuk diiktiraf sebagai pelaksana awal bandar pintar menjelang tahun 2025 iaitu dalam tempoh akhir Rancangan Malaysia Ke-12 (RMK12).

Menurut laporan Kajian Separuh Penggal RMK12 (KSP) yang dikeluarkan Kementerian Ekonomi hari ini usaha akan diambil untuk mempercepat penarafan bandar pintar berdasarkan piawaian Bandar dan Komuniti yang Mampan-Indikator Bandar Pintar (MS ISO 37122:2019).

“Usaha tersebut akan membolehkan pihak berkuasa tempatan untuk meningkatkan penyampaian perkhidmatan dan menarik lebih banyak pelaburan,” menurut kajian itu.

Dalam pada itu, bagi memperkukuh pembangunan ke arah Bandar Berdaya Tahan, penerimagunaan Pelan Induk Saliran Mesra Alam (PISMA) akan diberi penekanan untuk menangani kawasan bandar yang sering dilanda banjir.

Menurut KSP, sehubungan itu perancangan guna tanah dalam rancangan struktur negeri dan rancangan tempatan akan dijajarkan dengan PISMA untuk menambah baik sistem perparitan di kawasan bandar bagi mengurangkan kejadian banjir besar.

Sementara itu, usaha akan diambil untuk menangani kesan daripada kadar perbandaran yang pesat dan perubahan iklim ke atas bandar bagi mempercepat pembangunan bandar mampan.

“Dalam tempoh akhir RMK12, penekanan akan diberi untuk memperkukuh pembangunan ke arah bandar yang berdaya tahan dan meningkatkan kesejahteraan masyarakat bandar. Langkah ini akan menyumbang ke arah kualiti hidup yang lebih baik di bandar sejajar dengan matlamat Agenda 2030,” menurut kajian itu.

Sementara itu, bagi memanfaatkan potensi ekonomi luar bandar, tanah terbiar yang bersesuaian di kawasan itu akan dikenal pasti dan dimanfaatkan untuk aktiviti pertanian moden berasaskan komuniti di bawah Inisiatif Usahawan Tani (INTAN).

Menurut KSP, bantuan akan disediakan untuk kos infrastruktur, input pertanian, latihan dan khidmat nasihat teknikal serta akan dilaksana melalui kerjasama dengan entiti yang membeli secara kontrak dan mempunyai reputasi baik.

Selain itu, KSP memaklumkan pendapatan petani luar bandar akan ditingkatkan melalui aktiviti pertanian tambahan dan berskala besar seperti penanaman durian, avokado, nanas selain benih, baja serta khidmat nasihat akan disediakan bagi menyokong aktiviti tersebut.

Menurut KSP inkubator untuk syarikat pemula akan disediakan dengan ekosistem sokongan, termasuk pementoran, kemudahan penyelidikan dan pembangunan serta peralatan perniagaan yang dikongsi bersama.

“Landskap semula jadi dan biodiversiti serta warisan budaya dan cara hidup tradisional di kawasan luar bandar juga akan dipelihara untuk menggalakkan pelancongan luar bandar. Pelaksanaan inisiatif ini akan mewujudkan lebih banyak peluang pekerjaan dan meningkatkan pendapatan komuniti luar bandar,” menurut kajian itu.

— AlHijrah Online


SAINGAN TIGA PENJURU ANTARA PH, PN DAN BEBAS DALAM PRK DI PULAI, SIMPANG JERAM

JOHOR BAHRU: Pilihan Raya Kecil Parlimen Pulai dan Dewan Undangan Negeri (DUN) Simpang Jeram pada 9 Sept ini, masing-masing bakal menyaksikan saingan tiga penjuru antara calon Pakatan Harapan (PH), Perikatan Nasional (PN) dan Bebas.

Bagi Parlimen Pulai, calon-calonnya terdiri daripada bekas Speaker Dewan Undangan Negeri Johor Suhaizan Kaiat dari Pakatan Harapan (PH), Zulkifli Jaafar dari Perikatan Nasional (PN) dan Samsudin Mohamad Fauzi, calon bebas yang akan menggunakan simbol kunci.

Perkara itu diumumkan Pegawai Pengurus Pilihan Raya Parlimen Pulai, Miswan Yunus pada kira-kira pukul 10.20 pagi.

Terdahulu, Suhaizan yang diiringi seorang pencadang dan penyokong menyerahkan borang pencalonan pada 9.02 pagi, diikuti Zulkifli dua minit kemudian, manakala Samsudin pada 9.08 pagi.

Di MUAR, tiga calon yang diumumkan layak bertanding ialah calon PH, Nazri Abdul Rahman yang merupakan Timbalan Ketua Amanah Kawasan Bakri, calon PN iaitu Ahli Jawatankuasa PAS Pusat Dr Mohd Mazri Yahya dan calon bebas yang merupakan ahli perniagaan, S.Jeganathan.

Pengumuman itu dibuat Pegawai Pengurus Pilihan Raya N13 Simpang Jeram Jamil Hasni Abdullah pada 10.10 pagi di Pusat Penamaan Calon Dewan Jubli Intan Sultan Ibrahim, Muar di sini hari ini .

Terdahulu, Jamil Hasni memaklumkan, borang pencalonan daripada Dr Mohd Mazri, yang merupakan pakar perunding vaskular dan pakar bedah endovaskular, diterima pada 9.04 pagi, diikuti daripada Nazri, bekas jurutera di Majlis Perbandaran Muar pada 9.08 pagi dan Jeganathan pada 9.18 pagi.

Jeganathan akan menggunakan simbol gajah pada PRK berkenaan.

Berdasarkan daftar pemilih Suruhanjaya Pilihan Raya (SPR) Parlimen Pulai mempunyai 166,653 pemilih dengan 165,799 pengundi biasa; 927 terdiri daripada polis dan pasangan serta pengundi tidak hadir (PTH) luar negara 26 orang.

Kumpulan pengundi terbesar di Parlimen Pulai meliputi lingkungan umur 21 hingga 29 tahun iaitu 21.05 peratus daripada jumlah pengundi atau 35,074, orang; diikuti 34,235 pengundi (20.5 peratus) daripada umur 30 hingga 39 tahun, manakala kategori 40 hingga 49 tahun mencatatkan 32,271 orang (19.3 peratus).

Sementara itu bagi DUN Simpang Jeram pula melibatkan 40,379 orang pemilih yang terdiri daripada 40,373 orang pengundi biasa dan enam orang pengundi tidak hadir, berada di luar negara.

Kumpulan pengundi terbesar di DUN Simpang Jeram meliputi lingkungan umur 30 hingga 39 tahun iaitu 23.1 peratus daripada jumlah pengundi atau 9,326 orang, diikuti 9,160 pengundi (22.6 peratus) daripada umur 21 hingga 29 tahun, manakala kategori 40 hingga 49 tahun mencatatkan 7,113 orang (17.6 peratus).

SPR menetapkan tempoh berkempen selama 14 hari bermula hari ini sehingga 11.59 pada 8 Sept dengan pengundian awal 5 September dan hari pengundian pada 9 September.

Kedua-dua PRK itu diadakan susulan kematian penyandangnya Allahyarham Datuk Seri Salahuddin Ayub, yang juga Menteri Perdagangan Dalam Negeri dan Kos Sara Hidup, pada 23 Julai lepas.

Timbalan Presiden Amanah itu mempertahankan kedua kerusi berkenaan buat kali kedua selepas memenanginya pada Pilihan Raya Negeri Johor pada Mac tahun lepas dan Pilihan Raya Umum ke-15, Nov tahun lepas. —AlHijrah Online


KERAJAAN KENAL PASTI SUMBER LUAR TAMPUNG BEKALAN TELUR AYAM

PUTRAJAYA: Kerajaan mengenal pasti beberapa sumber dari luar bagi menampung keperluan bekalan telur ayam dalam negara dengan kadar segera.

Menteri Pertanian dan Keterjaminan Makanan Mohamad Sabu berkata, pelan jangka pendek tersebut diambil bagi memastikan keterjaminan telur ayam di pasaran.

Katanya, kerajaan akan memastikan telur ayam yang diterima selamat daripada penyakit dan menepati piawaian yang ditetapkan selain protokol serta tatacara ditetapkan kerajaan perlu dipatuhi tanpa kompromi.

“Inisiatif membawa masuk telur ayam dari sumber luar bukan untuk menekan pengusaha industri telur ayam tempatan, sebaliknya bagi memastikan bekalan telur ayam dalam negara tidak terputus dan kebajikan rakyat terjaga.

“Keperluan membawa masuk telur ayam dari sumber luar juga akan dikaji semula setelah bekalan telur ayam kembali stabil,” katanya dalam satu kenyataan hari ini.

Dalam pada itu, Mohamad turut meminta Ketua Setiausaha Kementerian melihat impak mengimport telur ayam dari sumber luar kepada industri telur ayam tempatan sedia ada.

Selain itu, pihaknya juga meminta Agrobank untuk mengemukakan cadangan bagi membantu pembekal dan pengusaha kecil supaya mereka kekal berdaya saing dalam industri tersebut.

“Kementerian sentiasa berusaha dengan pelbagai pendekatan bagi menjamin bekalan telur ayam negara kembali stabil dengan harga yang kompetitif.

“Kementerian yakin isu kekurangan bekalan telur ayam dapat diselesaikan dalam masa terdekat dengan kerjasama pelbagai pihak,” katanya.—AlHijrah Online


KES ENAM LELAKI DIDAKWA BERI SOKONGAN LTTE DIPINDAH KE MAHKAMAH TINGGI

KUALA LUMPUR: Kes enam lelaki yang didakwa atas pertuduhan memberi sokongan kepada kumpulan pengganas LTTE melalui aplikasi Facebook dipindahkan ke Mahkamah Tinggi di sini.

Mereka ialah ketua pegawai eksekutif Perbadanan Teknologi Hijau Melaka, S. Chandru, 38, juruteknik S. Arivainthan, 27, penjaga stor S.Thanagaraj, 26, pengawal keselamatan M. Pumugan, 29, seorang guru sekolah menengah di Telok Panglima Garang, Selangor, Sundram Renggan @ Rengasamy, 52, dan pemandu teksi, V. Balamurugan, 37.

Hakim Mahkamah Sesyen Azura Alwi membuat keputusan itu selepas Timbalan Pendakwa Raya, Mohd Firdaus Abu Hanipah dan Aliff Asraf Anuar Shahruddin mengemukakan izin di bawah Seksyen 177A(1) Kanun Tatacara Jenayah bagi kes itu dipindahkan ke Mahkamah Tinggi untuk dibicarakan semasa sebutan kes berkenaan hari ini.

Berhubung isu jaminan yang dibangkitkan oleh pihak peguam, Azura berkata ia perlu dikemukakan di Mahkamah Tinggi memandangkan kes itu dipindahkan ke Mahkamah Tinggi hari ini.

Peguam Ramkarpal Singh, R. T. Rajasekaran, Syafiqah Sofian dan Matthews Judedi mewakili kesemua tertuduh.

Pada 31 Okt lepas, keenam-enam lelaki itu didakwa di Mahkamah Sesyen di sini atas pertuduhan memberi sokongan kepada kumpulan pengganas LTTE dengan menggunakan aplikasi Facebook masing-masing atas nama ‘Ariventhan Subramaniam’, ‘Tamilarasan Sivam’, ‘Pumugan Tamilan’, ’Chandru Suparmaniam’, ‘Elilan Elilan’ dan ‘Balamurugan Veerasamy’ .

Mereka dituduh melakukan kesalahan itu di Pejabat Pegawai Penyiasat Bahagian E8 (M) Cawangan Khas Bukit Aman di sini antara pukul 9.00 pagi dan 3.00 petang, 11 Jan 2019 dan 11 Okt lepas.

Pertuduhan mengikut Seksyen 130J(1)(a) Kanun Keseksaan itu memperuntukkan hukuman penjara sepanjang hayat atau maksimum 30 tahun atau denda dan boleh dirampas mana-mana harta yang digunakan atau diniat untuk digunakan bagi melakukan kesalahan itu, jika sabit kesalahan.

Pada 29 Okt lepas, kesemua mereka didakwa di Mahkamah Sesyen di beberapa negeri atas pertuduhan memberi sokongan dan memiliki item berkaitan kumpulan itu.

Pengakuan tidak direkodkan daripada kesemua tertuduh kerana mereka ditahan di bawah Akta Kesalahan Keselamatan (Langkah-Langkah Khas) 2012 (SOSMA) dan kes-kes di bawah SOSMA akan dibicarakan di Mahkamah Tinggi.

Pengakuan mereka akan direkodkan di Mahkamah Tinggi kemudian. — BERNAMA


KETUA WHO LAWAT CHINA EKORAN PENULARAN WABAK KORONAVIRUS

GENEVA: Ketua Pertubuhan Kesihatan Sedunia (WHO) akan melawat China untuk melihat situasi wabak novel koronavirus, demikian menurut laporan Xinhuanet.

Ketua Pengarah WHO, Tedros Adhanom Ghebreyesus menerusi ciapan twitternya berkata beliau akan ke China untuk bertemu dengan pihak kerajaan dan pakar-pakar kesihatan bagi membantu menyokong tindak balas wabak koronavirus, selain pasukannya akan memantau perkembangan terbaharu di sana serta mengukuhkan kerjasama dengan China dalam mencari kaedah perlindungan daripada wabak ini.

Beliau berkata agensinya bekerja 24 jam sehari untuk membantu masyarakat China dalam masa yang sukar ini dan terus berhubung dengan negara terkesan, sementara WHO mengemaskini panduan khusus tindak balas kepada negara terbabit.

WHO telah mengaktifkan rangkaian pakar-pakar global dan nasihat pantas untuk setiap negara serta bekerja dengan mereka untuk mengaktifkan tindak balas terhadap wabak itu. — Terjemahan AlHijrah Online


Zionis halang penganut Kristian masuk Tebing Barat

RAMALLAH – TEBING BARAT, 22 April – Pihak berkuasa Israel
menolak permohonan permit ratusan penduduk Kristian Palestin dari Gaza untuk
masuk ke Tebing Barat, semalam.

Mereka merancang melawat tapak suci di Baitulmaqdis dan
Baitulaham sempena sambutan Hari Easter.

Susulan larangan itu, penganut Kristian Palestin sekadar
meraikan Hari Easter di Gaza City.

Sinar Harian yang memetik laporan agensi berita menyebutkan tindakan
Israel itu bukan perkara baru kerana sebelum ini mereka turut mengenakan
larangan sama ke atas penduduk Islam.

Hanya penduduk lelaki Islam berumur 50 tahun ke atas dan
wanita dibenarkan memasuki Masjid al-Aqsa di kota lama Baitulmaqdis.

Mereka hanya dibenarkan memasuki masjid tersebut menerusi
sebuah pintu yang dikhaskan untuk mereka.


TANGGUH NIAT RENTAS NEGERI JIKA BERGEJALA COVID-19

PUTRAJAYA: Individu yang bergejala COVID-19 dinasihatkan untuk menangguhkan dahulu perjalanan merentas negeri.

Perdana Menteri Datuk Seri Ismail Sabri Yaakob berkata, mereka yang ingin pulang ke kampung untuk berjumpa dengan ibu bapa atau merentas negeri juga disaran melakukan ujian COVID-19 kendiri sebelum memulakan perjalanan.

“Bagi mereka yang bergejala seperti demam, batuk, selsema dan sesak nafas, saya nasihatkan anda tangguhkanlah dahulu perjalanan.

“Sekiranya anda didapati positif, kuarantin diri atau hubungi Pusat Penilaian COVID-19 (CAC) yang berhampiran untuk mendapatkan rawatan segera,” katanya dalam sidang media khas, hari ini.

Sementara itu, Ismail Sabri memaklumkan walaupun tiada lagi sekatan jalan raya untuk mengawal pergerakan rentas negeri, pihak berkuasa tetap meneruskan pemeriksaan secara rawak di bawah Akta Pencegahan dan Pengawalan Penyakit Berjangkit 1988 (Akta 342).—AlHijrah Online


KANAK-KANAK INDIA FASIH BACA DOA BAHASA ARAB

JOHOR – Pada kebiasaannya, Pusat Asuhan Tunas Islam (Pasti) dipenuhi kanak-kanak Melayu dan beragama Islam kerana sistem pendidikan di situ berasaskan pembelajaran agama Islam.

Namun berbeza dengan sebuah Pasti di Johor kerana mempunyai seorang murid berbangsa India.

Walaupun berbeza kaum dan agama, namun kanak-kanak itu tidak kekok belajar dan lebih mengujakan dia fasih membaca beberapa doa dalam bahasa Arab.

Perkara tersebut telah dikongsi oleh seorang pengguna Facebook bernama IsmaJannah yang merupakan guru di tadika tersebut yang telah memuat naik beberapa gambar kanak-kanak itu yang bernama Reshannya.

Isma turut berkongsi maklumat melalui hantaran yang dimuat naik yang mengatakan kanak-kanak tersebut boleh membaca beberapa doa seperti doa makan dan doa belajar dalam bahasa Arab.

“Adik Reshannya, pelajar yang cukup istimewa daripada Pasti kami. Fasih membaca doa makan dan doa sebelum belajar dalam bahasa Arab,” tulisnya.

Perkongsian tersebut kini tular di media sosial dan menerima pelbagai reaksi daripada warganet dan rata-rata mereka memuji tindakan murni ibu bapa Reshannya di samping mendoakan kecemerlangan buat kanak-kanak tersebut.

Reshannya merakamkan gambar bersama rakan-rakannya di Tadika Pasti.

Netizen juga turut mengagumi ibu bapa Reshannya dan kanak-kanak itu kerana bukan mudah sebenarnya untuk mempelajari bahasa Arab.

“Sangat positif ibunya. Kami bangga dengan keluarga puan. Semoga anak puan menjadi anak yang cemerlang,” tulis Are Zam di Facebook.

Hairunnisa Kamaruzaman pula menulis, “Comelnya dia. Sahaja nak kongsi, ramai sahabat bukan Muslim salah faham agama Islam ini untuk umat Islam. Bukan, agama Islam ini ALLAH ciptakan untuk semua tidak kira bangsa dan agama. Semua dialu-alukan untuk belajar.”

Dalam pada itu, ibu kepada Reshannya turut memberi komen di dalam hantaran yang dimuat naik oleh Isma yang tidak kisah anaknya bersekolah di sekolah tersebut dan berterima kasih kepada netizen kerana memberi kata-kata positif kepadanya.

“Saya mak Resha. Saya memang tak kisah anak saya belajar semua ini. Saya bangga lagi. Terima kasih semua yang memberi komen.

“Saya macam biasa sahaja, tiada apa yang beza dengan ibu-ibu lain cuma saya nak anak saya belajar semua tidak kira agama apa pun. Agama Islam ini akan didik anak saya dengan baik,” tulisnya.


WALAUPUN TERTANGGUH 2 TAHUN, JEMAAH SYUKUR DAPAT IBADAH DENGAN SELESA

MAKKAH: Selepas tertangguh dua tahun akibat pandemik COVID-19, jemaah haji Malaysia yang dipilih sebagai duyufurrahman atau tetamu Allah pada musim haji kali ini bersyukur dapat beribadah dengan selesa kerana keadaan di Tanah Suci tidak terlalu padat.

Ia berikutan keputusan kerajaan Arab Saudi yang membenarkan hanya sejuta jemaah mengerjakan haji bagi musim 1443H/2022 selain perlu melepasi pelbagai prosedur kesihatan dan saringan COVID-19 dalam tempoh 72 jam sebelum berangkat.

Bagi jemaah yang terpilih pada musim haji kali ini, mereka adalah insan istimewa apatah lagi ada antara mereka yang berpeluang hadir bersama ahli keluarga dan adik-beradik.

Perasaan teruja itu dikongsi oleh Ahmad Huzaifah Usoh @ Yusoff, 35, yang berkata beliau berangkat ke Tanah Suci bersama empat beradik dan tiga daripada mereka membawa pasangan iaitu isterinya Nur Syazana Mohd Zahir, 33, kakak Marhamah, 40, bersama suami Wan Aziman Wan Ramli, 53, adik Ahmad Hassan, 28, (isteri Hamidah Mokhtar, 24) manakala abang Ahmad Zuhriy, 44, datang tanpa pasangan.

Pegawai Dietetik yang berasal dari Terengganu itu berkata mereka menerima tawaran haji pada tahun 2020 namun tertangguh akibat pandemik.

“Sepatutnya adik-beradik kami sembilan orang yang datang, itu belum masuk lagi pasangan mereka tetapi lima daripada kami (adik-beradik) terpaksa menolak kerana pelbagai kekangan.

“Kami sembilan beradik mendaftar selepas bapa meninggal dunia pada 2008 atas saranan ibu, memang jadi impian ibu untuk kami ke Tanah Suci bersama-sama,” katanya ketika ditemui pemberita di hotel Land Premium, yang menempatkan 4,400 jemaah haji Malaysia.

Sementara itu, Muhammad Amnan Mohd Amin, 38, berkata beliau bersama dua lagi adiknya bertuah kerana ibu bapa mereka telah mendaftar sejak kecil dan ia lebih bermakna apabila keakraban mereka di tanah air menjadi pengikat hingga ke Tanah Suci.

“Saya bersyukur kerana dilahirkan dalam keluarga yang memetingkan agama dalam semua hal. Usaha yang dibuat ibu bapa akhirnya dimakbul Allah. Sangat terharu dan saya rasa ramai yang terpilih kali ini adalah yang istimewa,” katanya.

Dalam perkembangan lain, tinjauan di sekitar Arafah dan Mina didapati kerja-kerja membaik pulih sedang giat dilakukan bagi memastikan keselesaan jemaah apabila tiba Hari Wukuf.

Kemudahan tandas, khemah dan sistem penyaman udara antara yang diberi perhatian kerajaan Arab Saudi, selain  bekalan air bersih di kawasan penempatan jemaah.

Hari Arafah atau Hari Wukuf merupakan kemuncak ibadah haji dan pada tahun ini yang akan menyaksikan seramai 14,306 jemaah haji Malaysia berhimpun untuk berdoa dan memohon keampunan Allah SWT. – AlHijrah Online


SERANGAN KALI KETIGA DI POS SEMPADAN MALAYSIA-THAILAND

KUALA LUMPUR: Insiden tembakan di pos kawalan sempadan Malaysia-Thailand di Padang Besar, Perlis awal pagi Selasa yang mengorbankan seorang anggota Pasukan Gerakan Am (PGA) Koperal Baharuddin Ramli, 54, manakala rakannya, Koperal Norihan A/L Tari, 39, cedera parah adalah kejadian kali ketiga bulan ini.

Ketua Polis Negara, Tan Sri Abdul Hamid Bador berkata, serangan pertama dilaporkan berlaku pada 12 November dan kejadian kali kedua berlaku tiga hari kemudian.

Bagaimanapun dua kejadian itu tidak membabitkan sebarang kecederaan pada anggota PGA dan tembakan itu dipercayai dilepaskan secara rambang.

Pihaknya percaya tembakan itu bertujuan untuk menakut-nakutkan anggota PGA yang menjalankan tugas kawalan di pos sempadan berkenaan.

“Sebelum ini, Jabatan Keselamatan Dalam Negeri dan Ketenteraman Awam (KDNKA) Bukit Aman ada mengadakan mesyuarat bagi mengumpul maklumat mengenai lorong tikus di kawasan sempadan.

“Antara lorong tikus yang dikenal pasti adalah di lokasi kejadian. Pihak Batalion 3 ada menerima maklumat akan ada aktiviti penyeludupan di lokasi berkenaan antara dua atau tiga hari ini jadi kedua-dua mendiang Koperal Baharuddin dan Koperal Norihan telah ditugaskan membuat tinjauan,” katanya.

Penyeludup dari Thailand yang menceroboh sempadan negara di lokasi berkenaan didapati datang untuk mengambil barang seludup termasuk daun ketum dan ubat batuk.

Bagaimanapun mereka terserempak dengan dua anggota PGA berkenaan dan berlaku tembak menembak yang dipercayai akibat terkejut dengan kehadiran polis. — AlHijrah Online


AMRIN AWALUDDIN CEO BAHARU TH

KUALA LUMPUR: Datuk Seri Amrin Awaluddin dilantik sebagai Pengarah Urusan Kumpulan dan Ketua Pegawai Eksekutif Tabung Haji (TH) baharu, bermula 6 Mei 2021.

Pelantikan tersebut dipersetujui Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri serta disahkan oleh Lembaga TH.

Ia susulan Datuk Nik Mohd Hasyudeen Yusoff melepaskan jawatannya sebagai Ahli Lembaga, Pengarah Urusan Kumpulan dan Ketua Pegawai Eksekutif yang mula berkuatkuasa 5 Mei 2021.

Sebelum ini, Amrin Awaluddin merupakan Ketua Pegawai Eksekutif Lembaga Tabung Angkatan Tentera (LTAT) dan beliau akan menggantikan Datuk Nik Mohd Hasyudeen yang telah menerajui TH semenjak 1 September 2019.

Beliau merupakan pemegang Ijazah Sarjana Muda Pentadbiran Perniagaan dari Universiti Acadia, Kanada dan Ijazah Sarjana Pentadbiran Perniagaan (Kewangan) dengan kepujian dari University of Hull, England.

Selain itu, beliau juga merupakan ahli Institut Akauntan Pengurusan Bertauliah (CIMA), UK dan Akauntan Bertauliah Institut Akauntan Malaysia (MIA).

Menurut Pengerusi TH, Tan Sri Md Nor Yusof, beliau yakin dengan kemahiran dan pengalaman luas yang dimiliki oleh Amrin Awaluddin akan dapat membawa TH ke tahap yang lebih cemerlang dan membanggakan.

Md Nor turut menzahirkan penghargaan dan ucapan terima kasih kepada Nik Mohd Hasyudeen atas komitmen serta usaha beliau dalam memajukan TH sebagai institusi Islam yang dihormati kerana pencapaian dan tadbir urus yang baik.–AlHijrah Online


KANAK-KANAK 2 TAHUN MAUT TERJATUH DARI KERUSI BAYI

JOHOR BAHRU: Seorang kanak-kanak lelaki berusia dua tahun meninggal dunia setelah jatuh dari kerusi bayi di sebuah restoran dekat Taman Sutera di sini, petang semalam.

Dalam kejadian kira-kira jam 3 petang itu, mangsa dikatakan sedang makan bersama keluarganya di restoran berkenaan.

Timbalan Ketua Polis Daerah Johor Bahru Utara, Superintendan Fariz Ammar Abdullah, berkata siasatan awal mendapati kanak-kanak itu menolak meja menggunakan kakinya dan menyebabkannya terjatuh bersama kerusi bayi berkenaan.

“Ketika terjatuh, kepala kanak-kanak itu terhentak pada lantai dan mangsa dikatakan menangis sebelum pengsan,” katanya dalam kenyataan hari ini.

Menurutnya lagi, ayah kanak-kanak itu membawanya ke klinik swasta namun dinasihati doktor untuk dihantar terus ke hospital memandangkan keadaannya agak serius.

“Bapa kanak-kanak itu kemudian membawanya ke sebuah hospital swasta di Iskandar Puteri sebelum disahkan meninggal dunia oleh pegawai perubatan yang bertugas,” katanya.

Tambah beliau, mayat kanak-kanak itu dibawa ke Jabatan Perubatan Forensik, Hospital Sultanah Aminah (HSA) di sini untuk bedah siasat bagi mengetahui punca sebenar kematian.

“Sehingga kini tiada sebarang unsur jenayah dikesan dalam kejadian itu, bagaimanapun siasatan lanjut masih diteruskan.

Kes diklasifikasi sebagai mati mengejut.-AlHijrah Online


TERENGGANU SIASAT VIDEO TULAR KONSERT DI IPTA

KUALA TERENGGANU: Kerajaan Terengganu akan menyiasat kesahihan video tular yang memaparkan suasana konsert bercampur lelaki dan wanita, didakwa diadakan di dewan sebuah institusi pengajian tinggi awam (IPTA) di negeri ini.

Pengerusi Jawatankuasa Pelaksanaan Syariah, Pendidikan dan Pengajian Tinggi negeri Datuk Satiful Bahri Mamat berkata setakat ini pihaknya belum menerima sebarang aduan daripada mana-mana pihak berkaitan perkara itu.

Beliau berkata bagaimanapun kerajaan negeri berasa amat kesal sekiranya perkara itu benar-benar berlaku kerana ia melanggar garis panduan hiburan yang telah ditetapkan oleh kerajaan negeri.

“Perkara itu (konsert) tak sepatutnya berlaku dalam universiti. Kita dah agihkan garis panduan kepada semua jabatan di Terengganu.

“Lagipun ini di bawah jawatankuasa yang sama dan saya sendiri selaku pengerusi dan Exco pengajian tinggi,” katanya ketika ditemui pada program Kick-Off BsAs Aeronautics UAV di sini hari ini.

Menurut Satiful Bahri garis panduan hiburan yang ditetapkan oleh kerajaan negeri perlu dipatuhi oleh semua pihak walaupun berlangsung dalam kawasan persendirian.

“Walaupun dalam kawasan persendirian, ia masih terikat dengan garis panduan dasar-dasar kerajaan negeri yang meletakkan asas pematuhan syariah.

“Saya akan semak semula (video tular) sebab saya pun baru dapat maklumat itu,” katanya.

Hari ini tular satu video berdurasi 37 saat menerusi laman sosial yang memaparkan satu konsert tanpa pengasingan tempat duduk antara lelaki dan wanita yang dikatakan di dalam dewan sebuah IPTA di Terengganu. –AlHijrah Online


TERENGGANU CATAT PERATUSAN KELUAR MENGUNDI PALING TINGGI, KELANTAN PALING RENDAH

PUTRAJAYA: Terengganu merekodkan peratusan keluar mengundi paling tinggi iaitu 70 peratus, setakat jam 4 petang.

Suruhanjaya Pilihan Raya (SPR) memaklumkan, Kedah merekodkan peratusan keluar mengudi sebanyak 68 peratus, Pulau Pinang (67 peratus), Selangor (65 peratus) dan Negeri Sembilan (62 peratus).

Kelantan masih lagi rendah dengan peratusan keluar mengundi dicatatkan 56 peratus setakat 4 petang tadi.

Peratusan keluar mengundi bagi Pilihan Raya Kecil (PRK) Parlimen Kuala Terengganu yang dicatatkan setakat 4 petang tadi adalah 67 peratus.

Sebanyak 3,190 pusat pengundian yang mengandungi 17,048 tempat atau saluran mengundi sempena PRN di enam negeri, dibuka bermula 8 pagi tadi.

Turut dibuka ialah 41 pusat mengundi membabitkan 217 tempat atau saluran mengundi bagi PRK Parlimen Kuala Terengganu.–AlHijrah Online


SPRM JANGKA AKAN ADA LAGI TANGKAPAN, UCAP TERIMA KASIH PENJUAL BURGER

KUALA LUMPUR: Suruhanjaya Pencegahan Rasuah Malaysia (SPRM) menjangkakan akan ada lagi tangkapan yang dibuat berhubung kes rasuah penguatkuasa bagi melindungi kegiatan haram penjualan rokok seludup dan aktiviti perjudian di Sungai Buloh, Selangor.

Ketua Pesuruhjaya SPRM, Datuk Seri Azam Baki turut mengucapkan terima kasih kepada pemberi maklumat yang berani tampil.

“Saya jangka mungkin ada lagi tangkapan dan saya ucap terima kasih kepada pemberi maklumat atau pengadu yang berani tampil ke hadapan.

“Saya minta semua sabar dan di peringkat kami akan menjalankan penguatkuasaan di bawah bidang kuasa kami,” katanya kepada pemberita selepas Majlis Pelancaran Program SPRM PUBG Mobile i-Challenge di Ibu Pejabat SPRM, Putrajaya hari ini.

Beliau memaklumkan setakat ini individu yang ditahan hanya melibatkan penguatkuasa MBSA.

“Saya tidak menolak kemungkinan mungkin ada melibatkan penguatkuasa yang lain.

“Mana-mana pihak yang terlibat itu sudah tentu kita akan siasat,” katanya.

Azam bagaimanapun tidak menyebut penguatkuasa mana lagi yang berkemungkinan akan ditahan.

Dalam pada itu Azam tidak menafikan wujud kegiatan haram yang dilindungi pihak berkuasa di kawasan lain.

“Saya tak nafikan yang kami terima maklumat dari seluruh negara berhubung kegiatan perjudian, rumah urut dan sebagainya yang dilindungi pihak berkuasa.

“Namun dalam kita nak siasat rasuah ini, kita perlukan bukti dan sokongan keterangan saksi,” katanya.

Beliau juga memaklumkan kegiatan rasuah penguatkuasa bagi melindungi kegiatan haram berleluasa di seluruh negara. — AlHijrah Online


‘BANJIR TERMENUNG’: 30 PENDUDUK DI SEGAMAT MASIH BERADA DI PPS

JOHOR BAHRU: Sebanyak 30 mangsa banjir daripada tujuh keluarga di Segamat masih berada di sebuah pusat pemindahan sementara (PPS) setakat 8 pagi ini berikutan rumah masing-masing masih digenangi air.

Pengerusi Jawatankuasa Kerajaan Tempatan, Kesejahteraan Bandar dan Alam Sekitar negeri Tan Chen Choon menerusi kenyataan berkata kesemua mereka merupakan penduduk Kampung Batu Badak.

Katanya cuaca cerah di sekitar Segamat, namun kesemua mereka belum boleh pulang kerana kediaman masing-masing masih digenangi “banjir termenung” — BERNAMA


NAHAS PESAWAT: SUAMI PESAN KEBUMIKAN DI KAMPUNG HALAMAN

KLANG: “Jika saya meninggal dunia, kebumikan saya di kampung halaman”, itu pesanan Khairil Azwan Jamaluddin, 43, yang merupakan antara yang tersenarai dalam senarai penumpang pesawat jenis Beechcraft Model 390 (Premier 1)  yang terhempas di Lebuhraya Guthrie berhampiran Bandar Elmina Shah Alam semalam.

Pesanan itu diberikan kepada isterinya Nizatul Akmar Mohd Nasir, 43, awal bulan ini ketika menyumbang kepada khairat kematian.

“Dia ada pesan supaya dikebumikan di kampung halamannya di Kampung Mempaga, Bentong, Pahang jika meninggal dunia kerana mahu saya dan anak-anak pulang ke kampung untuk menziarah dan melawat keluarga.

“Saya akan penuhi hasrat dia dan sudah tentu keluarga pun mahu begitu juga,” katanya ketika ditemui di luar Jabatan Forensik Hospital Tengku Ampuan Rahimah di sini malam tadi.

Nizatul Akmar berkata sebelum penerbangan itu, suaminya menghubunginya pada pukul 1.40 tengah hari tadi memberitahu penerbangannya pada pukul 2 petang dan dijangka tiba kira-kira 4 petang serta memintanya  supaya menjaga diri.

“Suami sangat teruja dengan penerbangan kali ini…selalunya jika dia bersama Datuk Seri Johari Harun dia akan mengendalikan helikopter selaku juruterbang peribadinya tapi kali ini dia sebagai penumpang. Tak sangka itu adalah panggilan terakhirnya,” katanya.

Beliau berkata suaminya merupakan seorang yang amat mengutamakan keluarga dan kebajikan ibu bapa serta adik-beradiknya.

Nizatul Akmar berkata pada mulanya beliau enggan mempercayai pesawat yang dinaiki suaminya terlibat dalam nahas itu dan berusaha untuk menghubungi individu yang menaiki penerbangan bersama suaminya tetapi gagal.

Beliau kemudian mengambil keputusan untuk menghubungi isteri Johari yang memberitahu pesawat  dinaiki suami mereka terlibat dalam nahas itu.

“Saya bergerak ke sini dari Seremban selepas Maghrib tadi bagi tujuan pengecaman jenazah,” katanya.

Khairil Azwan meninggalkan tiga anak, kesemuanya lelaki berusia antara 10 hingga 14 tahun.

Nama Khairil Azwan dan Johari berada dalam senarai penumpang pesawat namun identiti mangsa perlu disahkan melalui proses forensik.

Ketua Polis Negara Tan Sri Razarudin Husain mengesahkan tiada penumpang yang selamat.–AlHijrah Online


JAPAS DIAKTIFKAN BAGI BENDUNG ANCAMAN AKIDAH DAN AJARAN SESAT

KUALA LUMPUR: Jabatan Kemajuan Islam Malaysia (JAKIM) telah diarah untuk mengaktifkan kembali Jawatankuasa Pemandu Menangani Ajaran Sesat Peringkat Kebangsaan (JAPAS).

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, JAPAS akan berperanan untuk memastikan segala tindakan dan gerak kerja bagi menangani isu ancaman akidah dan ajaran sesat dapat berjalan dengan teratur dan berstrategi.

“Jawatankuasa ini dipengerusikan oleh Ketua Pengarah JAKIM, serta dianggotai oleh Jabatan-Jabatan Agama Islam Negeri dan agensi penguatkuasaan yang berkaitan, samada diperingkat negeri mahupun persekutuan,” katanya dalam satu ciapan di laman Twitter rasminya.

Katanya, jawatankuasa ini akan bermesyuarat secara berkala untuk merangka tindakan bersepadu bagi menangani isu-isu ancaman akidah secara efektif dan komprehensif. — AlHijrah Online


PM ADAKAN LAWATAN, MESYUARAT DI CPRC

PUTRAJAYA: Perdana Menteri Tan Sri Muhyiddin Yassin hari ini mengadakan lawatan ke Pusat Kesiapsiagaan dan Tindak Cepat Krisis Kebangsaan (CPRC) di Kementerian Kesihatan (KKM) di sini, bagi mendapatkan maklumat berhubung perkembangan terkini COVID-19.

Ketibaan Muhyiddin pada 9.55 pagi disambut oleh Ketua Pengarah Kesihatan Datuk Dr Noor Hisham Abdullah dan pegawai KKM.

Turut hadir, Ketua Setiausaha Negara Datuk Seri Mohd Zuki Ali.

Perdana Menteri diberi taklimat oleh Dr Noor Hisham berhubung pengoperasian CPRC, yang antara lain memaparkan data terkini kes COVID-19 di Malaysia serta seluruh dunia dan pusat talian hotline CPRC.

Muhyiddin kemudian mempengerusikan mesyuarat yang turut dihadiri Dr Noor Hisham, Timbalan Ketua Pengarah (Kawalan) Jabatan Imigresen Datuk Abdul Halim Abdul Rahman, Ketua Setiausaha Kementerian Pelancongan, Seni dan Budaya Datuk Dr Noor Zari Hamat serta wakil Agensi Pengurusan Bencana Negara (Nadma) dan Wisma Putra.

Sehingga semalam, jumlah kumulatif positif COVID-19 di Malaysia adalah 117 kes. — BERNAMA


KES KORONAVIRUS CECAH 62 KES DI ARAB SAUDI

ISTANBUL: Pihak berkuasa kesihatan Arab Saudi mengumumkan 17 kes baharu koronavirus menjadikan keseluruhan 62 kes direkodkan di negara itu, demikian laporan Saudi News Agency.

Daripada jumlah itu, 11 kes membabitkan warga asing, lapor agensi berita itu memetik Menteri Kesihatan Arab Saudi.

Seorang pesakit dibenarkan pulang selepas sembuh, kata kenyataan menteri berkenaan.

Semalam, Arab Saudi bertindak menggantung semua penerbangan ke negara Kesatuan Eropah (EU) selain ke Switzerland, India, Pakistan, Sri Lanka, Filipina, Sudan, Ethiopia, Sudan Selatan, Eritrea, Kenya, Djibouti dan Somalia.

Keputusan itu menurut laporan agensi berita Anadolu menjadikan keseluruhan 53 negara yang digantung penerbangan.

Mula merebak di Wuhan, China, Disember lalu, koronavirus yang secara rasmi dikenali sebagai COVID-19, merebak di 114 negara.

Angka kematian global kini melebihi 4,600 kes dengan lebih 125,000 kes jangkitan disahkan, demikian menurut Pertubuhan Kesihatan Sedunia (WHO) yang turut mengisytiharkan ia sebagai pandemik global. — Terjemahan AlHijrah Online


PEMANDU TERTEKAN PEDAL MINYAK, LANGGAR KANAK-KANAK DAN PINTU KEDAI

PUNCAK ALAM: Seorang kanak-kanak perempuan cedera ringan selepas sebuah kereta yang dipandu seorang lelaki tiba-tiba mengundur kemudian melanggar mangsa serta pintu hadapan sebuah kedai di Jalan Eco Grandeur, di sini semalam.

Kejadian berlaku kira-kira jam 6.40 petang itu mengakibatkan kanak-kanak berusia lima tahun itu mengalami calar di bahagian muka.

Timbalan Ketua Polis Daerah Kuala Selangor Deputi Supt Mohd Ambia Nordin berkata, siasatan awal mendapati pemandu lelaki berusia 30-an itu dalam perjalanan dari rumahnya ke lokasi kejadian untuk mengambil anaknya pulang dari tadika.

“Setibanya di tempat kejadian, semasa pemandu mengundur untuk memasuki petak parkir di hadapan kedai menjual makanan haiwan, dia tertekan pedal minyak secara mendadak sehingga menyebabkan kereta dipandu mengundur dalam keadaan laju,” katanya dalam satu kenyataan hari ini.

Katanya kenderaan itu telah melanggar kanak-kanak yang sedang berjalan di kaki lima kawasan tersebut kemudian seterusnya melanggar pintu hadapan premis kedai.

“Akibat daripada kemalangan itu mangsa telah mengalami kecederaan ringan dan dibawa ke Hospital Al-Sultan Abdullah Universiti Teknologi Mara (UiTM) Puncak Alam untuk mendapatkan rawatan.

“Pada jam 8.30 pagi tadi (Rabu), mangsa telah disahkan berada dalam keadaan stabil dan dibenarkan untuk keluar dari hospital berkenaan,” tambahnya lagi.

Kertas siasatan telah dibuka dan disiasat di bawah Seksyen 43 (1) Akta Pengangkutan Jalan (APJ) 1987.—AlHijrah Online


BANJIR SELANGOR DAN PAHANG RAGUT 31 NYAWA

KUALA LUMPUR: Angka kematian akibat banjir di Selangor dan Pahang merekodkan seramai 31 mangsa apabila kedua-dua negeri berkenaan masing-masing mencatatkan 21 dan 10 kematian setakat petang ini.

Menurut laporan, Ketua Polis Selangor Datuk Arjunaidi Mohamed berkata, pihaknya merekodkan 21 kematian di seluruh Selangor sehingga hari ini.

“Daripada jumlah itu, 11 kematian direkodkan di Taman Sri Muda, Shah Alam.

“Kerja-kerja mencari dan menyelamat mangsa banjir masih giat dijalankan,” katanya ketika dihubungi Berita Harian, di sini, hari ini.

Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, operasi menyelamat masih diteruskan di dua lokasi di Taman Sri Muda dan Bandar Sri Ehsan, Bukit Changgang.

“Di Taman Sri Muda, seramai 334 mangsa dipindahkan semalam menjadikan jumlah keseluruhan individu dipindahkan adalah 3,504 mangsa sejak hari pertama operasi dijalankan.

“Di Bandar Sri Ehsan pula, seramai 19 mangsa termasuk warga emas, kanak-kanak dan bayi dipindahkan ke pusat pemindahan sementara (PPS) Sekolah Kebangsaan Kota Warisan, semalam,” katanya.

Sementara itu, Pengarah JBPM Pahang, Dr Wan Mohammad Zaidi Wan Isa berkata, pihaknya merekodkan 10 kematian setakat hari ini termasuk penemuan mayat seorang kanak-kanak lelaki di sebuah kawasan chalet Bobby Eco Camp, Bentong, pagi tadi.

“Kami menerima lapan kes membabitkan tujuh kes lemas dan satu kes tanah runtuh di seluruh negeri ini membabitkan 75 mangsa dengan 59 daripadanya berjaya diselamatkan. –AlHijrah Online


KERAJAAN CADANG GUBAL 11 UNDANG-UNDANG SYARIAH

KUALA LUMPUR: Kerajaan bercadang untuk meminda dan menggubal 11 undang-undang syariah peringkat Persekutuan dalam usaha untuk memperkasakan undang-undang syariah khususnya di Wilayah-Wilayah Persekutuan.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, pelan pemerkasaan itu akan melibatkan penggubalan empat akta baru dan pindaan tujuh akta sedia ada.

“Penggubalan pindaan kepada Akta Mahkamah Syariah (Bidang Kuasa Jenayah) 1965 (Akta 355) merupakan sebahagian daripada pelan pemerkasaan tersebut.

“Selain daripada pindaan kepada Akta 355, melalui pelan pemerkasaan tersebut juga kerajaan telah dalam proses untuk menggubal beberapa undang-undang syariah baharu termasuk Rang Undang-Undang (RUU) Wakaf, RUU Kawalan dan Sekatan Pengembangan Agama Bukan Islam, RUU Mufti, RUU Mahkamah Syariah,” katanya dalam hantaran di Facebook rasminya.

Kata Ahmad Marzuk, enam lagi akta sedia ada yang akan dipinda ialah RUU Pentadbiran Undang-Undang Islam, RUU Kesalahan Jenayah Syariah, RUU Keluarga Islam, RUU Tatacara Jenayah Syariah, RUU keterangan Mahkamah Syariah, dan RUU Tatacara Mal Mahkamah Syariah.

“Saya yakin ramai yang mahu bersama memartabatkan undang-undang Syariah di Malaysia.

“Bantu saya sampaikan maklumat ini dengan kongsikan poster ini seluas-luasnya,” katanya.

Pada Sabtu lalu Ahmad Marzuk memaklumkan RUU355 dan RUU Kawalan dan Sekatan Pengembangan Agama Bukan Islam sudah bersedia untuk dibincang bersama negeri-negeri pada bulan hadapan. — AlHijrah Online


PELAJAR UPSI MAUT, EMPAT CEDERA KERETA TERBABAS LANGGAR POKOK

BEHRANG: Seorang pelajar wanita Universiti Pendidikan Sultan Idris (UPSI) maut selepas kereta dipandunya terbabas sebelum melanggar pokok di susur keluar Plaza Tol Behrang Projek Lebuh Raya Utara Selatan (PLUS) arah selatan, dekat sini petang semalam.

Kejadian melibatkan mangsa, M Yoogavani, 20, yang disahkan meninggal dunia di tempat kejadian sementara empat lagi rakannya cedera.

Ketua Polis Daerah Muallim Supt Mohd Hasni Mohd Nasir, berkata polis menerima laporan berhubung kejadian itu kira-kira jam 2.55 petang.

Katanya siasatan awal mendapati semua mangsa wanita itu dalam perjalanan dari Batu Gajah, Perak ke universiti terbabit di Tanjung Malim.

“Kereta jenis Honda City yang dipandu mangsa dipercayai hilang kawalan dan terbabas ke kanan jalan sebelum melanggar pokok.

“Mayat mangsa yang berasal dari Sungai Jawi, Pulau Pinang dihantar ke Hospital Slim River (HSR) untuk tindakan selanjutnya.

“Empat penumpang lain mengalami kecederaan dan turut dihantar ke HSR,” katanya.

Kes disiasat di bawah Seksyen 41 (1) Akta Pengangkutan Jalan (APJ) 1987.–AlHijrah Online


73 TAHANAN PALESTIN MAUT DALAM PENJARA ISRAEL AKIBAT KECUAIAN

RAMALLAH: Sekurang-kurangnya 73 rakyat Palestin maut ketika berada dalam tahanan Israel akibat kecuaian perubatan sejak 1967, menurut sebuah pertubuhan bukan kerajaan (NGO) tempatan pada Sabtu.

Persatuan Tahanan Palestin dalam satu kenyataan memaklumkan, mangsa terbaharu membabitkan seorang wanita Palestin Sa’diya Farajallah yang meninggal dunia pada Jun, lapor Agensi Anadolu.

“Israel masih enggan melepaskan jenazah sembilan warga Palestin yang maut ketika dalam tahanan,” menurut kenyataan itu.

Kira-kira 600 tahanan yang ditahan menghidap pelbagai penyakit termasuk 200 menderita penyakit  kronik.

“Terdapat 23 pesakit kanser dalam kalangan tahanan Israel,” menurut kenyataan itu.

Menurut angka Palestin, hampir 4,550 rakyat Palestin berada dalam penjara Israel, termasuk 175 kanak-kanak, 31 wanita dan 700 tahanan yang dipenjarakan tanpa sebarang pertuduhan atau perbicaraan. – AlHijrah Online


PKPP DILANJUTKAN HINGGA 31 MAC

KUALA LUMPUR: Perintah Kawalan Pergerakan Pemulihan (PKPP) yang dijadual berakhir semalam, dilanjutkan hingga 31 Mac depan di seluruh negara.

Menteri Kanan (Keselamatan), Datuk Seri Ismail Sabri Yaakob, berkata perintah itu sudah direkodkan dalam Warta Kerajaan Persekutuan.

Jelasnya keputusan lanjutan itu juga berdasarkan penilaian risiko oleh Kementerian Kesihatan (KKM) yang mendapati peningkatan ketara kes Covid-19 masih berlaku di seluruh negara dengan kadar kebolehjangkitan yang tinggi. – AlHijrah Online


POLIS PUTUS SEBAHAGIAN JARI DIGIGIT PENAGIH DADAH

KUALA LUMPUR: Seorang anggota polis putus sebahagian jarinya apabila digigit lelaki yang berada di bawah pengaruh dadah di hadapan pos pengawal Balai Polis Sungai Besi di sini, Isnin lepas.

Ketua Polis Daerah Cheras ACP Zam Halim Jamaluddin berkata dalam kejadian pada 10.15 malam itu suspek berusia 34 tahun datang ke balai polis berkenaan dan menjerit mahu menyimbah asid.

“Suspek kemudian bertindak agresif menyimbah air ke badan dan muka seorang daripada anggota polis yang bertugas di pos berkenaan sebelum meluru masuk ke dalam balai,” katanya dalam kenyataan hari ini.

Beliau berkata lelaki terbabit turut membaling tin minuman sehingga dinding kaca pos berkenaan pecah.

Menurutnya, anggota polis berpangkat Koperal berusia 40 tahun itu bersama dua lagi anggota cuba menahan suspek yang kemudian bertindak menggigit jari manis di tangan kanan anggota polis tersebut sehingga putus di bahagian hujung.

Zam Halim berkata suspek kemudian berjaya ditahan dan ujian air kencing mendapati lelaki terbabit positif dadah jenis amphetamine dan methamphetamine.

Katanya, suspek yang direman sehingga Jumaat ini pernah mendapatkan rawatan psikatrik pada 2020 namun tidak memiliki sebarang kad rawatan mental. –AlHijrah Online


PM, ISTERI DIBERI PENGHORMATAN MASUK KE DALAM KAABAH

KUALA LUMPUR: Perdana Menteri, Tan Sri Muhyiddin Yassin dan isterinya, Puan Sri Noorainee Abdul Rahman diberi penghormatan oleh kerajaan Arab Saudi untuk masuk ke dalam Kaabah di Masjidil Haram, Makkah.

Muhyiddin menjadi ketua kerajaan pertama dibawa masuk ke dalam Kaabah selepas lebih setahun ia ditutup akibat pandemik COVID-19.

Beliau dan isteri dibawa masuk ke dalam Kaabah selepas selesai solat Isya dan mengerjakan ibadah umrah.

Perdana Menteri hari ini dijangka membuat ziarah ke Madinah sebelum memulakan program rasminya bagi membincangkan usaha memperkukuh hubungan dua hala dan sebagainya, termasuk isu kuota haji dan umrah.

Terdahulu, Muhyiddin selamat tiba di lapangan terbang Jeddah pada jam 5.31 petang waktu tempatan.

Lawatan Muhyiddin ke Arab Saudi selama enam hari itu diundang Raja Arab Saudi, Raja Salman Abdulaziz Al-Saud.

Selesai lawatan kerja ke Arab Saudi, Muhyiddin dijadual melakukan lawatan kerja ke Emiriah Arab Bersatu (UAE) dari 9 hingga 11 Mac.—AlHijrah Online


PENGANGGUR DERA DAN SOROK MAYAT KANAK-KANAK DUA TAHUN DALAM TONG IKAN DIPENJARA 8 TAHUN

PUTRAJAYA: Seorang penganggur dihukum penjara lapan tahun oleh Mahkamah Rayuan di sini, hari ini, atas kesalahan menganiayai seorang kanak-kanak dua tahun dengan menumbuk serta memijak badan dan kepala mangsa.

Tertuduh, Mohd Affandi Fauzi Ramlee, 39 tahun, turut bertindak memasukkan gunting ke dalam mulut mangsa yang sudah tidak bernyawa sebelum menyorokkan mayatnya dalam sebuah tong ikan dipenuhi ais.

Memetik laporan BERNAMA, hakim menjatuhkan hukuman terhadap tertuduh selepas lelaki tersebut mengaku bersalah atas pertuduhan pilihan dan memerintahkannya menjalani hukuman itu bermula hari ini.

Sebelum ini, tertuduh didakwa mengikut Seksyen 302 Kanun Keseksaan atas pertuduhan membunuh kanak-kanak lelaki itu, namun Mahkamah Tinggi Alor Setar, Kedah melepas dan membebaskan tertuduh daripada pertuduhan tersebut.

Pendakwaan yang merayu terhadap keputusan itu kemudian mengemukakan pertuduhan pilihan iaitu menganiayai kanak-kanak berkenaan mengikut Seksyen 31(1)(a) Akta Kanak-Kanak 2001 dibaca bersama Seksyen 31(5)(b) akta sama, memperuntukkan hukuman denda sehingga RM20,000 atau penjara maksimum 10 tahun.

Kesalahan tersebut dilakukan di sebuah rumah di Flat Paya Nahu, Sungai Petani, Kedah pada 2 pagi antara 24 Oktober 2016 dan 24 November tahun sama.

Berdasarkan fakta kes, kanak-kanak itu bersama ibu dan kakaknya menumpang di rumah tertuduh sebelum lelaki itu mula mendera mangsa dengan menumbuk, mencubit, menjentik dan memijak badan dan kepala mangsa beberapa kali, sehingga tulang rusuknya patah.

Pada 27 Oktober 2016, lelaki itu menolak mangsa sehingga jatuh terduduk dan tersembam.

Mangsa kemudian bangun dan berjalan dua tiga langkah dan terus tersembam atas lantai dan tidak bangun.

Tertuduh menarik mangsa dan memasukkan gunting ke dalam mulut mangsa untuk menghalang mulut tertutup, bagaimanapun mangsa tidak bergerak selepas itu dan ibunya mendapati anaknya sudah keras, sejuk dan tidak lagi bernyawa.

Lelaki itu melarang ibu mangsa membawa anaknya ke hospital kerana mahu mengelak daripada siasatan polis dan tertuduh juga mengetuk kepala wanita itu dengan parang.

Keesokannya, wanita berkenaan memberitahu tertuduh bahawa ada lendir keluar daripada hidung mangsa dan berbau, lalu tertuduh menutup mayat dengan menggunakan selimut dan menyorok mayat itu di dalam sebuah tong ikan yang dipenuhi ais.

Perbuatannya tertuduh terbongkar selepas ibu mangsa meminta pertolongan jiran sebelum memaklumkan kepada polis.–AlHijrah Online


MENABUNG SEAWAL MUNGKIN, PENUHI KEMAMPUAN TUNAI HAJI

Menabung harus seawal mungkin, bukan hanya untuk warga emas.

Laporan khas bantuan haji siaran Berita AlHijrah 17 Januari 2020. — AlHijrah Online


PARLIMEN: UPSR, PT3 TIDAK AKAN DIKEMBALIKAN

KUALA LUMPUR: Kementerian Pendidikan (KPM) hari ini mengulangi keputusan untuk tidak mengembalikan Ujian Pencapaian Sekolah Rendah (UPSR) dan Pentaksiran Tingkatan Tiga (PT3) dalam masa terdekat.

Timbalan Menteri Pendidikan Lim Hui Ying berkata keputusan itu adalah kerana KPM buat masa kini, memberi fokus kepada pembangunan holistik murid melalui pelaksanaan Pentaksiran Berasaskan Sekolah (PBS) dan Pentaksiran Bilik Darjah (PBD).

“PBS dan PBD memberi ruang dan peluang untuk membangunkan potensi murid secara menyeluruh dan berterusan. Oleh itu, kita tidak akan mengembalikan UPSR dan PT3,” katanya pada sesi soal jawab di Dewan Rakyat, hari ini.

Beliau menjawab soalan tambahan Cha Kee Chin (PH-Rasah) yang ingin tahu jika KPM bercadang untuk mengembalikan UPSR dan PT3.

Menjawab soalan asal oleh Roslan Hashim (PN-Kulim Bandar Baharu) mengenai langkah untuk mengukuhkan pelaksanaan PBS dan PBD, Lim berkata dapatan daripada libat urus berkenaan hala tuju PBS dan PBD akan dibincangkan dalam sebuah kovensyen yang diadakan hari ini hingga esok.

Lim berkata pihaknya juga telah mengemas kini Buku Panduan Pelaksanaan PBD edisi kedua 2019 dengan melampirkan senarai semak bagi pelaksanaan proses penjaminan kualiti iaitu pementoran, pemantauan, pengesanan dan penyelarasan.

“KPM juga menambah baik komponen pentaksiran psikometrik bertujuan mempersiapkan murid dengan pengetahuan, kemahiran dan nilai sebagai asas yang kukuh bagi mereka mengikuti pembelajaran pada peringkat seterusnya,” katanya.

UPSR dan PT3 dimansuhkan sepenuhnya mulai 2022 sebelum digantikan dengan PBS dan PBD secara menyeluruh. — AlHijrah Online


TANAH MENDAP, JERLUS PUNCA LELAKI MAUT KANCIL DIHEMPAP KONTENA – POLIS

KLANG: Kawasan tanah mendap dan jerlus menjadi punca sebuah kontena terbalik sebelum menghempap lelaki yang berada di dalam kereta Kancil, dalam kejadian di Taman Sentosa, di sini semalam.

Ketua Polis Daerah Klang Selatan ACP Cha Hoong Fong berkata, pihaknya menerima panggilan berhubung kejadian kira-kira jam 5.09 petang.

Katanya siasatan mendapati kontena tanpa kepala itu diletakkan di hadapan kedai di lokasi kejadian bagi tujuan kerja-kerja pemunggahan barang.

“Mangsa telah meletakkan keretanya bersebelahan dengan kontena tersebut untuk membeli makanan di restoran berhampiran.

“Selang beberapa minit, mangsa ternampak kontena terbabit sedikit condong sebelum bertindak mengubah kenderaannya itu ke kawasan lain,” katanya menerusi kenyataan pada Rabu.

Bagaimanapun mangsa tidak sempat mengubah kenderaannya selepas kontena itu terbalik lalu menghempap mangsa dan keretanya, katanya.

“Keadaan tanah mendap dan jerlus dipercayai mengakibatkan kontena tersebut tidak stabil dan terbalik.

“Mangsa disahkan meninggal dunia di lokasi kejadian dan mayatnya telah dibawa ke Hospital Tengku Ampuan Rahimah (HTAR) Klang untuk dibedah siasat,” ujarnya.

Kes tersebut diklasifikasikan sebagai mati mengejut dan siasatan lanjut masih diteruskan.—AlHijrah Online


TURKIYE: NEGARA BARAT PERLU HENTIKAN PENGHINAAN TERHADAP KITAB SUCI

ANKARA: Negara Barat perlu menghentikan penghinaan terhadap kitab suci, kata Speaker Parlimen Turkiye Mustafa Sentop susulan kejadian membakar al-Quran di Sweden, Denmark dan Belanda minggu lepas.

“Negara Barat harus segera menamatkan permainan berbahaya ini,” kata Sentop pada sesi ke-17 Kesatuan Parlimen Pertubuhan Negara Anggota Kerjasama Islam (PUIC) di Algeria, lapor Agensi Anadolu.

Beliau berkata demikian selepas ahli politik Denmark-Sweden Rasmus Paludan pada Jumaat lalu (27 Januari) membakar senaskhah al-Quran di hadapan sebuah masjid di Denmark.

Tindakan Islamofobia itu berlaku beberapa hari selepas Paludan membakar al-Quran di luar Kedutaan Turki di Sweden semasa protes yang mendapat kebenaran polis.

Paludan berkata beliau akan membakar kitab suci umat Islam setiap hari Jumaat sehingga Sweden dimasukkan ke dalam pakatan NATO.

Ketua kumpulan Islamofobia Pegida Edwin Wagensveld turut membakar al-Quran di The Hague pada 22 Januari yang mengundang kemarahan umat Islam di seluruh dunia.

Insiden berkenaan terus mendapat kecaman global dengan Perdana Menteri Sweden Ulf Kristersson menyifatkan tindakan Paludan sebagai “kurang ajar”.

Penghinaan terhadap  al-Quran mencetuskan bantahan dalam kalangan negara-negara Islam, Türkiye mengutuk sekeras-kerasnya kebenaran yang diberikan oleh pihak berkuasa untuk tindakan provokasi itu yang jelas menunjukkan ia satu jenayah kebencian.

“Tindakan provokatif terhadap Islam yang menghina nilai-nilai suci kita telah dibenarkan oleh pihak berkuasa Sweden hanya atas nama kebebasan bersuara, Belanda pula membiarkan perkara itu dan Denmark mengikut jejak langkah yang sama…apa yang berlaku ini perlu pertimbangan yang sangat teliti,” kata Sentop.

Beliau berkata perbuatan itu menunjukkan “mentaliti kebencian” Barat yang tidak menghormati kepercayaan dan idea.

“Di sebalik semua itu, kita umat Islam wajib mengamalkan sikap berwaspada, bersederhana, rasional dan bermaruah. Kita tidak boleh meninggalkan prinsip menghormati perbezaan yang telah diajar oleh agama dan tamadun kita yang menyuruh kepada kebaikan dan menjauhi kemungkaran,” kata Sentop.

Dalam menghadapi penghinaan seperti itu, suara dari negara dan pertubuhan Islam kelihatan sangat lemah, kata speaker parlimen itu.

“Bagaimanapun, tindak balas kolektif dan kuat kita sudah tentu akan memadamkan rasa tidak hormat Sweden, Denmark, Belanda atau negara lain dan akan memaksa mereka untuk mengelakkan kejadian sama daripada berlaku lagi,” katanya.

Malaysia juga mengutuk sekeras-kerasnya perbuatan keji Paludan dan Wagensveld.

Pada Sabtu, Perdana Menteri Datuk Seri Anwar Ibrahim berkata Malaysia akan mengeluarkan satu juta al-Quran untuk diedarkan segera di seluruh dunia sebagai menjawab “kebiadaban yang dilakukan terhadap kitab suci itu”.

“Saya setuju supaya cara paling berfaedah menjawab semua kerja-kerja gila dan biadab (membakar al-Quran) ini ialah untuk teruskan usaha yang telah dimulakan dan bertekad dalam masa singkat untuk cetak dan edar satu juta al-Quran ke seluruh dunia.

“(Ia akan) disusuli dengan beberapa program ke arah penghayatan dan pemahaman al-Quran dengan mesej dengan risalah jelas,” kata Anwar.–AlHijrah Online


BN PERTAHAN DUN TIOMAN, MENANG MAJORITI TIPIS 573 UNDI

ROMPIN: Kerusi terakhir di Dewan Undangan Negeri (DUN) Pahang menjadi milik Barisan Nasional (BN) apabila calonnya, Datuk Seri Mohd Johari Hussain, diumumkan sebagai pemenang Pilihan Raya Umum ke-15 (PRU15) bagi DUN Tioman hari ini.

Mohd Johari, yang merupakan penyandang kerusi itu, menang dengan majoriti tipis 573 undi selepas memperoleh 8,080 undi menewaskan calon Perikatan Nasional (PN) Nor Idayu Hashim yang mendapat 7,507 undi.

Tiga lagi calon iaitu Mohd Fadzli Mohd Ramly daripada Pakatan Harapan mendapat 784 undi, Osman A Bakar (Pejuang) 79 undi dan Sulaiman Bakar (Bebas), yang hanya memperoleh 58 undi.

Keputusan rasmi itu diumumkan Pegawai Pengurus Pilihan Raya Datuk Ahmad Nasim Mohd Sidek di pusat penjumlahan undi di Dewan Jubli Perak Sultan Haji Ahmad Shah di sini malam ini.

Semasa pengumuman dibuat, hanya Mohd Johari dan Sulaiman yang menggunakan simbol udang berada di dewan itu.

Pengumuman keputusan itu disambut dengan tepukan daripada barisan kepimpinan BN negeri yang  hadir di dewan itu pada 9.15 malam diketuai Pengerusinya, Datuk Seri Wan Rosdy Wan Ismail.

SPR mengumumkan peratusan keluar mengundi sebanyak 58.39 peratus dan 91 undi ditolak.

Proses pengundian bagi DUN Tioman diadakan hari ini selepas ia ditangguhkan ekoran kematian calon PN Md Yunus Ramli, 61, pada 3.30 pagi hari pengundian 19 Nov lepas, dipercayai akibat serangan jantung.

Keputusan itu menjadikan kedudukan BN dan PN di DUN Pahang selepas PRU15 masing-masing menguasai 17 kerusi manakala baki lapan kerusi lagi dimenangi Pakatan Harapan (PH).

Bagaimanapun, keputusan itu tidak mengubah pentadbiran Pahang kerana BN dan PH telah menjalin kerjasama bagi membentuk kerajaan negeri yang turut diperkenan oleh Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.

Kerjasama itu juga membolehkan Wan Rosdy mengangkat sumpah sebagai Menteri Besar pada 28 Nov lepas.

Perkembangan itu juga menyebabkan PH menerusi Parti Amanah Negara (Amanah) mengumumkan pendirian mereka untuk memberi laluan kepada calon BN pada pilihan raya tersebut kerana Mohd Fadzli adalah daripada Amanah.

Bagaimanapun, SPR memaklumkan nama Mohd Fadzli masih disenarai pada kertas undi dan pengundi boleh memberi undi kepada beliau kerana status pencalonan tidak boleh diubah selepas tempoh penamaan calon tamat.


ROHINGYA: BANTU ATAU BANTAI?

Nampaknya sentimen anti-Rohingya amat menebal dalam kalangan rakyat Malaysia, khususnya di media sosial.

Ia terlalu tebal hinggakan individu tidak pernah bersemuka atau berurusan dengan etnik yang berasal dari Myanmar itu, turut sama memukul gendang anti-Rohingya.

Pelarian atau pendatang, mereka harus dihantar pulang! Mereka mahu hak sama rata, jumlah mereka terlalu banyak, nanti mereka akan ambill hak kita. Begitulah sentimen yang menanah di media sosial ketika ini.

Tidak keterlaluan jika dikatakan media sosial, khususnya Facebook (FB) kini menjadi ‘senjata ampuh’ bagi pihak berkepentingan mencipta persepsi untuk membantu atau membantai etnik tanpa negara itu.

Penularan maklumat, tidak kira benar atau palsu, mudah untuk dilakukan melalui medium komunikasi yang tidak dikawal itu dan lebih menyulitkan apabila wujudnya fenomena berlumba-lumba menjadi individu pertama menyampaikan khabar.

Buruk atau baik, benar atau palsu, itu belakang kira. Yang penting semua orang mahu menjadi yang pertama untuk share (menyampaikan) maklumat.

Data percuma 1G setiap hari ehsan syarikat telekomunikasi ketika negara berada di bawah Perintah Kawalan Pergerakan (PKP) bagi membendung penularan COVID-19, menjadi peluru percuma di perbatasan dunia maya.

Barangkali inilah harga sebuah kebebasan. Kita boleh menghukum sesuatu bangsa dengan hanya berpandukan maklumat yang ditularkan media sosial tanpa usul periksa kesahihannya.

Berbalik pada isu Rohingya, ia dikatakan bermula di laut pada 16 April lalu apabila pihak berkuasa negara menghalang kemasukan sebuah kapal yang sarat dengan pelarian Rohingya berdekatan dengan Langkawi.

Dilaporkan, pihak berkuasa memintas kapal itu sebelum mengarahkannya menukar haluan kembali ke Laut Andaman selepas pelarian (baca pendatang asing tanpa izin) Rohingya di atas kapal itu dibekalkan dengan makanan.

Sehari sebelum itu, agensi berita antarabangsa melaporkan Pengawal Pantai Bangladesh memintas sebuah kapal pukat tunda yang sarat dengan pelarian Rohingya yang didakwa mangsa terselamat. Bot itu dikatakan terkandas di Teluk Benggala lebih dua bulan selepas dihalang masuk perairan Malaysia.

Dilaporkan 60 etnik Rohingya maut dalam bot yang sarat dengan ratusan orang itu dan “mayat mereka dibuang ke laut”.

Bertitik tolak dari insiden itu, timbul dakwaan negatif terhadap tindakan pihak berkuasa Malaysia menghalang kapal itu dari memasuki perairan negara ketika kita turut berdepan ancaman pandemik wabak COVID-19.

Persoalannya, adakah Malaysia tidak berhati perut dalam tindakan itu? Adakah tiada langsung sifat perikemanusiaan kita dalam menangani isu kapal yang sarat dengan ratusan pelarian dari Myanmar itu?

Penulis beranggapan adalah tidak adil jika tindakan itu dilihat dari satu perspektif semata-mata. Jika diperhalusi dari sudut kemanusiaan, sudah tentu tindakan pihak berkuasa kita disifatkan sebagai tidak wajar dengan mengambil kira nasib pelarian di atas kapal itu.

Namun harus diingat, ketika insiden itu berlaku, negara sedang berdepan dengan COVID-19 dengan kawalan sempadan diperketatkan di darat, laut dan udara.

Tentera Laut Diraja Malaysia (TLDM) mengambil tindakan dalam ruang lingkup undang-undang yang ada.

Dari sudut menjaga kedaulatan dan keselamatan sempadan negara, majoriti menyifatkan tindakan pihak berkuasa adalah wajar pada saat genting itu.

“Dalam kaedah fiqah, (situasi itu) menilai mana yang lebih mudarat,” kata Pengkaji Al-Quran dan Pensyarah Universiti Islam Antarabangsa Malaysia (UIAM), Ustaz Abdullah Bukhari dalam perbincangan Analisis TV AlHijrah bertajuk ‘Etnik Rohingya: Kemanusiaan atau Keselamatan’ pada Rabu lalu.

Abdullah ditanya mengenai tindakan pihak berkuasa menangani kemasukan pelarian (baca pendatang tanpa izin) Rohingya di sempadan perairan negara.

Salah satu daripada hujah kukuh kenapa kapal sarat dengan pelarian (baca pendatang asing tanpa izin) Rohingya itu dihalang masuk ke Malaysia kerana kita tidak mahu memberikan mesej yang salah kepada pelarian Rohingya di Cox’s Bazar, Bangladesh bahawa pintu sempadan negara masih terbuka luas.

Kebimbangan umum juga dikaitkan dengan risiko ancaman COVID-19 dari atas kapal itu.

Data Pejabat Koordinasi Hal Ehwal Kemanusiaan Pertubuhan Bangsa-Bangsa Bersatu (UNOCHA) menunjukkan terdapat lebih sejuta pelarian Rohingya di Bangladesh dengan 909,000 berada di Ukhiya dan Teknaf, Cox’s Bazar.

Daripada jumlah itu, seramai 626,500 pelarian Rohingya berada di Kem Kutupalong dan Balukhali yang juga kem pelarian terbesar di rantau Asia.

Tindakan pihak berkuasa menghalang kemasukan pelarian Rohingya disifatkan sebagai signal jelas kepada sindiket pemerdagangan manusia bahawa sempadan kini dikawal ketat.

Inilah harapan rakyat Malaysia kerana ‘kebocoran’ dan ‘pengkhianatan’ di sempadan adalah punca kenapa kita berada dalam keadaan tersepit ketika ini.

Sehingga Februari lalu, data Pesuruhjaya Tinggi Pertubuhan Bangsa-Bangsa Bersatu Mengenai Pelarian (UNHCR) Malaysia merekodkan lebih 154,000 daripada 179,520 pelarian dan pemohon suaka yang berdaftar di Malaysia adalah dari Myanmar (etnik Chin, Karan, Mon, Rohingya dan Muslim Myanmar).

Daripada jumlah itu, seramai 101,580 adalah pelarian etnik Rohingya yang berasal dari wilayah Rakhine (Arakan), Myanmar.

Apa yang penulis ingin hujahkan ialah lebih 101,000 pelarian etnik Rohingya ini bukannya datang secara sekali gus, sebaliknya mereka tiba di negara ini dalam jumlah kecil sejak lebih 30 tahun lalu melalui pintu sempadan negara, khususnya jalan laut.

Ada juga pihak mendakwa mereka masuk ke Malaysia seawal 70-an sebelum Akta Kewarganegaraan 1982 yang melucutkan kerakyatan Rohingya sebagai warga negara Myanmar atas percaturan politik dan ekonomi junta Myamar.

Mana mungkin ratusan ribuan Rohingya ini diseludup masuk secara mudah ke Malaysia jika tiada ‘pembelotan’ pihak tertentu yang mengaut keuntungan melalui sindiket pemerdagangan manusia.

Menteri Dalam Negeri, Datuk Seri Hamzah Zainuddin dilaporkan berkata pelarian Rohingya yang bolos ke negara ini dikatakan membayar sehingga RM15,000 seorang kepada sindiket untuk masuk ke Malaysia.

Jika penindasan dan keengganan Myanmar menerima rakyat mereka sendiri (Rohingya) menjadi punca utama krisis kemanusiaan etnik tanpa negara itu, maka permasalahan di sempadan kita juga adalah luka yang meletakkan Malaysia dalam kedudukan ‘sakit’ ketika ini.

Pun begitu penulis tidak bersetuju dengan tindakan pihak tententu yang menjadikan aktivis kemanusiaan dan badan bukan kerajaan (NGO) berkaitan Rohingya sebagai “punching bag” dalam isu ini sehinggakan mereka diserang secara peribadi kerana mempertahankan kelompok pelarian itu.

Sekalipun, tidakan di laut itu dilihat wajar berdasarkan keadaan semasa, penulis berpandangan sentimen anti-Rohingya ketika ini tidak seharusnya berlaku apabila kebencian secara pukul rata disemai terhadap Rohingya.

Ketika ini, apa saja video tular di media sosial dan menampakkan individu yang kelihatan seperti Rohingya dikatakan Rohingya.

Sedangkan kita tidak tahupun membezakan antara etnik Rohingya, Benggali (Bangladesh) dan Muslim Myanmar. (Perihal siapa dan kehidupan Rohingya di Myanmar dan Bangladesh serta perbezaan budaya dengan orang Malaysia akan penulis kupas dalam artikel berasingan)

Sentimen anti-Rohingya itu bermula dengan posting dari beberapa page di Facebook yang menyebarkan dakwaan kononnya Rohingya menuntut hak sama rata. Posting ini juga dikaitkan dengan insiden kapal Rohingya yang dihalang masuk ke perairan Malaysia.

Dakwaan itu cepat membakar sentimen rakyat Malaysia yang sememangnya tertekan berada di bawah Perintah Kawalan Pergerakan (PKP) dan mungkin menjadikan media sosial sebagai tempat meluahkan pandangan, perasaan dan ketidakpuasan dalam banyak perkara.

Adakah kebencian terhadap etnik Rohingya bentuk manifestasi keadaan psikologi rakyat yang terpaksa bertahan di bawah tekanan PKP dengan sebahagian besar kehilangan pekerjaan akibat kekangan aktiviti ekonomi sejak 18 Mac lalu?

Dakwaan kononnya Rohingya menuntut hak sama rata dengan menjadikan sepucuk surat dari seorang ketua pertubuhan Rohingya di Malaysia tular dengan pantas sehinggalah ada pihak membuat petisyen supaya pelarian Rohingya dihantar pulang ke Myanmar.

Petisyen itu mendapat sokongan 30,000 individu yang tidak berpuas hati dengan pelarian Rohingya atas sebab-sebab tertentu.

Carian penulis di media sosial sehingga hari ini tidak menemui posting asal yang mendakwa kononnya etnik Rohingya meminta hak sama rata dan mahu menjadi warga Malaysia.

Kebanyakan posting asal itu sudah dipadamkan, malah page Facebook yang sebelum ini membakar sentimen rakyat Malaysia turut dipadamkan. Lebih meragukan apabila tiada siapapun tahu pengendali page ini yang tentunya berselindung di sebalik ‘kebebasan identiti’ di media sosial.

Ini termasuklah page “32 Juta Rakyat Malaysia Tolak Rohingya” yang sudah dipadamkan pengendalinya.

“Kehilangan” page yang dulunya menjadi bahan api kepada sentimen anti-Rohingya, termasuk petisyen menghantar pulang pelarian Rohingya yang mendapat 30,000 tandatangan yang sudah dipadamkan itu, menimbulkan persoalan adakah isu Rohingya ini sengaja dicetuskan pihak tertentu.

Jika benar ia usaha terancang, apakah natijah di sebalik komplot menjadikan etnik pelarian itu sebagai sasaran kebencian.

Penulis berharap pihak berkuasa, khususnya Suruhanjaya Komunikasi dan Multimedia Malaysia (SKMM), akan menyiasat perkara ini hingga ke akar umbi kerana sentimen anti-Rohingya itu mampu menggugat keamanan jika tidak ditangani dengan baik.

Fenomena anti-Rohingya yang meledak secara tiba-tiba ini sebenarnya amat membingungkan ramai pihak, termasuk penulis yang terbabit dalam liputan zon konflik dan bencana.

Ini kerana Malaysia sejak dari zaman pemerintahan kerajaan Barisan Nasional (BN) hinggalah bertukar tangan kepada Pakatan Harapan (PH) dan kini di bawah Perikatan Nasional (PN) sentiasa konsisten membantu etnik yang berasal dari Myanmar itu.

Malah di rantau Asia, Malaysia dianggap sebagai juara dalam isu ini ketika Turki turut menikmati status yang sama membantu etnik tidak bernegara itu selepas Presiden Recep Tayyip Erdogan menghantar isterinya dan juga Menteri Luar Turki pada September 2017 untuk melihat situasi kebanjiran etnik Rohingya dari Myanmar ke Bangladesh pada akhir Ogos tahun sama.

Ketika itu, lebih 400,000 pelarian Rohingya dari Maungdaw di utara Rakhine, Myanmar melarikan diri ke selatan Bangladesh selepas berlaku pembantaian ke atas mereka oleh tentera Myanmar.

Dilaporkan, etnik Rohingya dibunuh, perempuan mereka dirogol dan rumah mereka dibakar oleh tentera Myanmar dengan asap-asap kemusnahan boleh dilihat di sempadan Bangladesh-Myanmar.

Ramai juga yang tidak tahu selepas Turki menghantar bantuan, Malaysia adalah negara pertama di Asia yang menghantar bantuan ke Cox’s Bazar juga pada September 2017 untuk membantu Bangladesh menangani krisis kemanusiaan itu akibat pembantaian Rohingya di barat Myanmar.

Sebelum itu di pentas antarabangsa Malaysia telah menggembelengkan usaha untuk menekan Myanmar supaya bertanggungjawab dalam krisis kemanusiaan membabitkan etnik Rohingya sejak 2012.

Misalnya, pada Sidang Kemuncak Luar Biasa Persidangan Kerjasama Islam (OIC) pada 2017 di Kuala Lumpur, Malaysia membangkitkan isu Rohingya secara jelas tetapi ia tidak mendapat kesepakatan anggota OIC melainkan sokongan segelintir negara seperti Turki, Arab Saudi, Bangladesh, Pakistan dan Indonesia.

Kesemua negara yang menyokong Malaysia adalah negara yang terkesan secara langsung dalam konflik Rohingya kecuali Turki. Arab Saudi misalnya menjadi tempat perlindungan sekitar 200,000 pelarian Rohingya.

Malah pada Februari 2017, Malaysia melalui gerakan pertubuhan bukan kerajaan (NGO) yang diketuai Kelab Putera 1Malaysia (KP1M) dan Majlis Perundingan Pertubuhan Islam Malaysia (MAPIM) telah menghantar 2,300 tan bantuan makanan dan ubatan ke Myanmar dan Bangladesh melalui jalan laut untuk membantu menangani krisis kemanusiaan itu.

Melalui misi pelayaran “Food Flotilla ke Myanmar” lebih 200 sukarelawan, aktivis kemanusiaan dan pengamal media daripada 12 negara menghantar mesej solidariti bersama etnik Rohingya yang ditindas di Myanmar.

Penulis ketika itu mewakili Berita Harian/New Straits Times Press bertindak sebagai koordinator bagi lebih 20 wakil media, tempatan dan antarabangsa, yang mengikuti misi pelayaran kemanusiaan itu.

Penulis berpandangan misi yang menggabungkan sukarelawan dengan pelbagai latar belakang politik, ketika itu di antara UMNO dan PAS yang berseteru di pentas politik tetapi bersatu kerana isu kemanusiaan, adalah manifestasi komitmen Malaysia kepada pelarian Rohingya yang ditindas.

Pun begitu ada satu hakikat yang tidak pernah berubah dari dulu sampai sekarang iaitu Malaysia tidak pernah menerima atau menandatangani Konvensyen Geneva Mengenai Pelarian 1951 dan Protokol Status Pelarian 1967.

Ini bermakna Malaysia tidak terikat untuk menyediakan ruang pekerjaan, akses pendidikan dan kesihatan kepada kelompok pelarian/pemohon suaka dalam kerangka undang-undang sah.

Ini menerangkan kenapa pelarian, termasuk etnik Rohingya, tidak diktiraf di Malaysia dan hanya dibantu atas dasar kemanusiaan dan mungkin juga atas dasar sentimen agama sebahagian rakyat negara ini.

Dari sudut undang-undang negara, pelarian ini diklasifikasikan sebagai pendatang asing tanpa izin dengan hak yang minimum.

Pun begitu pelarian yang telah tiba di negara ini tidak boleh dihantar pulang dengan sewenang-wenangnya sepertimana yang dituntut sebahagian warga Malaysia ketika ini.

Walaupun Malaysia tidak terikat untuk memberikan hak pekerjaan, akses kesihatan dan pendidikan kepada kelompok pendatang ini, etnik Rohingya tidak boleh dihantar pulang ke Myanmar berdasarkan prinsip ‘non-refoulement’.

Berdasarkan undang-undang antarabangsa itu, Malaysia sama sekali tidak boleh menghantar pulang pelarian ke tempat di mana berlaku penindasan ke atas kelompok pelarian itu.

Burma Human Right Network (BHRN) dalam kenyataannya pada 29 April lalu berkata, pertempuran masih berlaku di wilayah Rakhine.

Malah BHRN melaporkan pihak kerajaan turut menggunakan senjata berat dan helikopter untuk membedil kedudukan penentang.

“BHRN menerima laporan harian mengenai mengenai pertempuran antara Tentera Myanmar dan kumpulan penentang Arakan di kawasan awam. Penggunaan senjata berat di kawasan ini menyebabkan kematian dan kecederaan dalam kalangan orang awam,” kata Pengarah Eksekutif BHRN, Kyaw Win dalam kenyataannya kepada AlHijrah Online.

Penulis beranggapan penulisan individu tertentu kononnya keadaan sudah aman di Rakhine, Myanmar dan menyalahkan etnik Rohingya kerana tidak mahu pulang ke Myanmar adalah tidak berasas, dangkal dan berat sebelah.

Berbalik kepada sentimen anti-Rohingya ketika ini, penulis berpandangan ia bertitik tolak daripada pengalaman/permasalahan sosial di antara kelompok pelarian dan penduduk tempatan, khususnya di Selayang akibat perbezaan budaya bersulamkan isu peribadi pihak tertentu yang digembar-gemburkan di media sosial (baca Facebook).

Ini termasuklah isu perbalahan dan cabar-mencabar membabitkan individu etnik Rohingya di media sosial sehingga ia dilihat cuba mencabar penduduk tempatan.

Bagaimanapun, ada pihak sengaja membakar sentimen anti-pendatang itu di media sosial dengan memuatnaikkan rakaman visual dengan sebahagiannya memberikan gambaran palsu, termasuklah mengenai tuntutan Zafar Ahmad dari NGO, Pertubuhan Hak Asasi Manusia Etnik Rohingya Myanmar Malaysia (MERHROM).

Jika diteliti secara rasional, permintaan empat perkara iaitu; kebenaran bekerja secara sah di sektor yang difikirkan sesuai, mewajibkan majikan mengambil insuran, memohon diskaun bayaran kesihatan dan memohon pelarian Rohingya tidak ditahan jika bekerja, bukanlah tuntutan hak sama rata.

Ia adalah tuntutan (baca permintaan) pelarian Rohingya yang sememangnya tidak diiktiraf hak mereka berdasarkan undang-undang negara. Hakikatnya, mereka boleh minta apa saja, tetapi ia terpulang kepada kerajaan dan rakyat Malaysia untuk memutuskannya.

Mengenai isu pendatang di pasar borong Selayang yang dikatakan kebal dari tindakan pihak berkuasa. Persoalannya, ini adalah undang-undang kita, yang menguatkuasakannya juga orang kita dan berlaku di negara kita, kenapa isu ini tidak boleh diselesaikan?

Pengkaji Budaya dan Sosiologi Rohingya, Dr Azlinariah Abdullah berkata adalah tidak adil untuk menghukum seluruh etnik Rohingya berdasarkan tindakan segelintir pihak.

“Mustahil mereka boleh ambil tempat orang tempatan untuk dominasi ekonomi,” katanya dalam temubual program Analisis, Rabu lalu sambil menjelaskan kajiannya menunjukkan Rohingya mahu pulang ke negara asal (Myanmar) apabila situasi sudah selamat.

Lebih 101,000 etnik Rohingya yang ada di Malaysia haruslah dilayan dengan bermaruah sebagai manusia yang juga berhak untuk hidup. Janganlah kita menghukum mereka kerana resam nila setitik (individu bermasalah), rosak susu sebelanga.

Bukan semua Rohingya berperangai seperti segelintir yang membuat onar di pasar borong Selayang.

Majoritinya amat terhutang budi atas belas ehsan rakyat Malaysia berbilang agama dan bangsa sejak sekian lamanya. Kalaupun kita mahu menghantar mereka pulang, jangan menghalau mereka dengan kebencian. – AlHijrah Online

Penulis adalah wartawan di zon konflik dan bencana yang pernah ditugaskan membuat liputan isu pelarian di Gaza (Palestin), Syria, Turki, Lubnan, Somalia, Yaman, Perancis, UK, Greece dan isu etnik Rohingya di Myanmar, Bangladesh dan Malaysia.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


COVID-19: KEMATIAN CECAH 2,236 DI CHINA, LEBIH 75,000 DIJANGKITI

BEIJING: Jumlah yang dijangkiti COVID-19 di seluruh China kini seramai 75,465 orang, dengan kematian membabitkan 2,236 pesakit, lapor agensi berita Sputnik memetik Suruhanjaya Kesihatan Negara pada Jumaat.

“Suruhanjaya menerima 75,465 kes dari 31 wilayah (wilayah dan bandar) termasuk 54,965 mereka yang dijangkiti, 11,633 orang berada dalam keadaan kritikal, 2,236 meninggal dunia dan 18,264 lagi dibenarkan keluar hospital,” kata suruhanjaya itu dalam satu kenyataan.

COVID-19 mula dikesan di bandar Wuhan, wilayah Hubei pada Disember 2019. Sehingga kini virus itu merebak ke lebih 25 negara yang menyaksikan pada Januari Pertubuhan Kesihatan Sedunia mengisytiharkan darurat kecemasan global. — BERNAMA


SEORANG LAGI PEGAWAI PENJARA POSITIF COVID-19

PULAU PINANG: Seorang lagi pegawai Penjara Seberang Perai disahkan positif COVID-19, yang menjadikan jumlah terkini sebanyak tiga kes.

Pengarah Penjara Seberang Perai, Zulkifli Abdul Manah berkata, pegawai wadar itu antara 14 individu yang positif COVID-19 pada Isnin, yang disahkan positif selepas menjalani saringan namun tidak bergejala.

Pegawai wadar itu bertugas di blok baharu yang menjaga sekumpulan banduan yang dijangkiti COVID-19 sebelum ini.

Menurut Zulkifli, wadar lelaki itu bersama dua lagi pegawai yang positif sebelum ini, sedang menerima rawatan di Hospital Pulau Pinang (HPP).

Katanya pihak Kementerian Kesihatan Malaysia (KKM) juga telah menjalankan ujian saringan COVID-19 ke atas keluarga pegawai yang tinggal di kuarters penjara berhampiran.

Zulkifli berkata semua 384 pegawai dan kakitangan di Penjara Seberang Perai itu telah menjalani ujian saringan COVID-19 kedua hari ini dan keputusan dijangka diketahui dalam masa tiga hari.

Manakala kontak rapat dan penghuni kuarters pula akan menjalani saringan COVID-19 minggu depan, namun bergantung kepada keputusan pihak KKM.

Dalam pada itu, Zulkifli berkata pihaknya akur dan bersedia  sekiranya Pelaksanaan Perintah Kawalan Pergerakan Diperketatkan (PKPD) dilaksanakan di situ untuk membendung penularan COVID-19.

Setakat ini Kluster Penjara Seberang Perai mencatatkan 86 kes aktif COVID-19.

Kes aktif pertama dilaporkan di Penjara Reman Pulau Pinang susulan kematian seorang banduan berusia 85 tahun pada 5 Oktober lalu.–AlHijrah Online


KERAJAAN PERTIMBANG TAG NEGATIF COVID-19 UNTUK WARGA ASING

PUTRAJAYA: Kerajaan akan mengadakan perbincangan dengan Kementerian  Sumber Manusia untuk meminta majikan menyediakan tag atau pengenalan diri, bagi menunjukkan seseorang pekerja warga asing telah menjalani ujian swab COVID-19.

Menteri Kanan Kluster Keselamatan Datuk Seri Ismail Sabri Yaakob berkata, tag berkenaan bagi memudahkan orang ramai mengenal pasti pekerja asing, yang telah menjalani ujian swab COVID-19.

“Setakat hari ini sesiapa sahaja yang menjalani ujian swab COVID-19, pihak hospital atau klinik akan keluarkan surat, yang mengatakan mereka negatif atau positif.

“Kalau positif terus masuk hospital. Yang negatif akan menerima surat mengatakan bahawa mereka tidak dijangkiti,” katanya kepada pemberita selepas mesyuarat Jawatankuasa Khas Menteri-Menteri Mengenai Perintah Kawalan Pergerakan (PKP) di sini, hari ini.

Ismail Sabri berkata, surat yang dikeluarkan selepas seseorang didapati negatif COVID-19, boleh ditunjukkan kepada pihak berkuasa di sekatan jalan raya atau sebarang pemeriksaan.

“Tapi untuk identiti diri setakat ini belum ada,” katanya lagi.

Sementara itu Ismail Sabri memaklumkan beberapa kluster baharu yang berlaku dalam tempoh Perintah Kawalan Pergerakan Bersyarat (PKPB), bukan disebabkan ketidakpatuhan majikan kepada prosedur operasi standard (SOP) ditetapkan kerajaan.

“Sebagai contoh yang berlaku di tapak pembinaan di Setia Alam, bukan kerana mereka tak patuh SOP, sebenarnya mereka patuh pada SOP apabila mereka bawa pekerja pembinaan mereka untuk ujian swab, sebelum dibenar bekerja dan bila diuji, memang di dapati ada positif dan sebagainya, bukan berlaku  dalam waktu mereka bekerja.

“Jadi tuan punya tapak syarikat pembinaan itu sebenarnya mematuhi SOP untuk periksa pekerja dia, jadi tidak ada isu yang gagal mematuhi, dan kes kluster kilang ayam di Pedas pula bukan baru di buka masa PKPB, kerana sejak PKP fasa pertama pun dah buka, sebab berkaitan makanan,” katanya.

Justeru bagi memutuskan penularan jangkitan COVID-19, kerajaan mengambil pendekatan baharu dengan hanya menutup lokaliti yang mempunyai kes positif COVID-19, dan bukan keseluruhan kawasan.

“Kalau dulu kita tutup keseluruhan Setia Alam, semua perumahan ditutup, tapi sekarang ni kita ambil pendekatan yang berbeza, kita tutup kawasan berkaitan dan kita rawat mereka yang terlibat di kawasan itu, kita fokus kepada mereka yang dijangkiti dan kawasan yang dijangkiti,” katanya. — BERNAMA


KANAK-KANAK 12 TAHUN MENINGGAL DUNIA DISYAKI KERANA STROK HABA

KLUANG: Seorang kanak-kanak lelaki Airiel Syahren Syahrol Azmi, 12, meninggal dunia di Kluang, Johor semalam disyaki akibat strok haba.

Bapa mangsa Syahrol Azmi Mohd Hekak. 42 berkata anaknya yang sedang menerima rawatan di Hospital Enche’ Besar Hajjah Khalsom, di sini disahkan meninggal dunia oleh doktor akibat ‘septic shock secondary to meningoencephalitis’.

Media melaporkan mangsa mengalami simptom demam tidak berpeluh, kekejangan otot, muntah, terkencing, terberak dan meracau, kira-kira 10 malam Ahad lalu.

Syahrol Azmi telah meminta anaknya berehat di ruang tamu kerana menyangka bilik anaknya tidur sejuk.

Dia kemudian terdengar bunyi benda jatuh sebelum mendapati anaknya kekejangan.

Bapa kepada empat orang anak itu kemudian menghubungi pihak hospital dan anaknya dibawa ke Hospital Enche’ Besar Hajjah Khalsom untuk menerima rawatan.

Menurut Syahrol Azmi, doktor memaklumkan anaknya mengalami simptom strok haba sehingga buah pinggang terjejas dan ada radang otak.

Ujarnya anak keduanya itu dikebumikan  Tanah Perbukuran Islam Kampung Bentong.

Seorang lagi anaknya Aidil Syahren, 9 yang turut demam sejak beberapa hari lalu kini stabil dan dirawat di wad hospital sama.

Syahrol Azmi dalam pada itu menasihat orang ramai agar segera ke klinik sekiranya anak atau diri sendiri demam kerana dikhuatiri ia adalah simptom strok haba. – AlHijrah Online


AHLI POLITIK DISARAN CONTOHI ULAMA FIQAH – DR AFIFI

KUALA LUMPUR: Ahli politik perlu mencontohi dan mengamalkan adabul ikhtilaf atau adab berbeza pendapat seperti dalam ilmu fiqah.

Demikian saranan Felo Pusat Pengajian Islam Universiti Oxford, Datuk Dr. Afifi Al-Akiti.

Menurut beliau sekiranya para ulama berbeza mazhab boleh berlapang dada dalam soal hukum hakam agama, maka seharusnya perkara sama boleh diamalkan dalam perbezaan politik.

“Sepatutnya dalam bab perbezaan pendapat ini ahli politik patut ikut adabul ikhtilaf dalam fiqah.

“Kalau kita lihat perbezaan mazhab, para ulama juga terbuka menerima pandangan pelbagai jadi ahli politik juga perlu begitu. Jangan sebab beza pendapat kita tidak boleh makan sama malah ada juga yang kafir mengkafir disebabkan berbeza parti politik,” katanya ketika sesi soal jawab dalam satu majlis di Dewan Perdana Universiti Sultan Zainal Abidin (UniSZA) pada Isnin.

Dr. Afifi menyeru semua pihak supaya berlapang dada dan bertolak ansur dalam berpolitik selain perlu berganding bahu dalam menegakkan kedaulatan undang-undang agar kemakmuran negara dapat dipelihara.

Baru-baru ini Sultan Selangor, Sultan Sharafuddin Idris Shah juga mengingatkan ahli-ahli politik agar memberikan fokus kepada masa depan negeri dan negara serta rakyat.

Baginda bertitah agar ahli politik memberi tumpuan kepada kepimpinan, pembangunan dan perpaduan rakyat berbilang bangsa. – AlHijrah Online


TRAGEDI MENJELANG AIDILFITRI, DUA BERANAK MAUT DALAM NAHAS KENDERAAN

PUTRAJAYA: Seorang wanita dan anak lelakinya berusia dua tahun maut apabila kereta jenis perodua Myvi dinaiki mereka, terbabas di Persiaran Timur dari arah Kajang menghala Pinggiran Putra di sini, hari ini.

Ketua Polis Daerah Putrajaya ACP A. Asmadi Abdul Aziz dalam kenyataan hari ini berkata dalam kejadian 2.45 petang itu, Amalina Azman, 32, yang cedera parah disahkan meninggal di Hospital Putrajaya manakala anak lelakinya Dzul Qarnain Mohd Iqbal maut di lokasi kejadian.

Menurut A. Asmadi kereta yang dipandu suami mangsa itu dipercayai terbabas sendiri dan melanggar penghadang air  atau ‘water barrier’ di bahu kiri jalan itu.

Bagaimanapun katanya suami mangsa tidak mengalami sebarang kecederaan dalam kemalangan itu.

Menurut A. Asmadi siasatan awal mendapati suami mangsa dipercayai mengantuk ketika memandu, lalu hilang kawalan dan terbabas sendiri.

Kes berkenaan kini disiasat mengikut Seksyen 41(1) Akta Pengangkutan Jalan 1987.–AlHijrah Online


MARA LINER TAMPIL MOHON MAAF KES ‘DRIVER’ TINGGALKAN PENUMPANG BAS

KUALA LUMPUR: Syarikat pengangkutan bas, MARA Liner Sdn. Bhd. tampil memohon maaf susulan kejadian pemandunya meninggalkan seorang penumpang bas ekspres Kuala Terengganu-Melaka seperti tular videonya di media sosial baru-baru ini.

Ketua Pegawai Eksekutif MARA Liner, Zachary Ismail berkata, pihaknya kesal atas insiden tersebut dan siasatan dalaman akan dilakukan selepas aduan diterima.

Katanya, pihaknya telah menghubungi penumpang terlibat pada 20 Sept 2023 bagi menzahirkan permohonan maaf serta rasa kesal.

“Pengurusan Mara Liner kesal di atas insiden yang telah berlaku kepada penumpang bas ekspres Kuala Terengganu-Melaka tempoh hari.

“Siasatan dalaman juga telah dimulakan sejurus selepas aduan diterima dan tindakan susulan ke atas pemandu terbabit juga telah diambil,” katanya dalam satu kenyataan pada 21 Sept lalu.

MARA Liner memberi jaminan bahawa insiden tersebut tidak akan berulang lagi pada masa hadapan.

Sebelum ini tular video seorang lelaki dilihat berlari dan memanggil pemandu bas yang baru sahaja bergerak meninggalkan stesen bas namun tidak diendahkan.—AlHijrah Online


DAPUR IT’AM SANTUNI ASNAF, B40

Program Dapur It’am anjuran Jabatan Agama Islam Wilayah Persekutuan (JAWI) turut santuni kelompok asnaf dan B40. Siaran laporan Berita AlHijrah 7 Mei 2020. — AlHijrah Online


JAIS LARANG PUNGUT WANG, SUMBANGAN DI MASJID TANPA KEBENARAN

SHAH ALAM: Jabatan Agama Islam Selangor (JAlS) mengingatkan semua pihak sama ada individu atau kumpulan termasuk pemilik sekolah swasta Islam dan mana-mana pertubuhan bukan kerajaan atau parti politik untuk tidak memungut wang atau sumbangan lain di masjid, surau dan musolla bagi tujuan kepentingan Islam atau manfaat dan faedah bagi umat Islam.

Pengarah JAIS Datuk Mohd Shahzihan Ahmad berkata perkara itu hanya boleh dilakukan selepas mendapatkan kebenaran Majlis Agama Islam Selangor (MAIS) di bawah Seksyen 106 (1) Enakmen Pentadbiran Agama Islam (Negeri Selangor) Tahun 2003 Pindaan 2018.

Mohd Shahzihan berkata Sultan Selangor Sultan Sharafuddin Idris Shah tidak berkenan dengan wujudnya individu atau pihak yang mengambil kesempatan atas kemurahan hati umat Islam.

“Baginda bimbang terdapat pihak yang mengambil kesempatan untuk menggunakan wang sumbangan tersebut bagi kepentingan peribadi atau kekuasaan dan pengaruh selain untuk menguatkan lagi kumpulan-kumpulan yang menyeleweng daripada ajaran Islam sebenar,” katanya dalam kenyataan hari ini.

Beliau berkata tindakan mana-mana individu membuat atau mengambil bahagian dalam apa-apa pungutan wang bagi maksud khairat dan manfaat agama Islam tanpa surat kebenaran MAIS adalah merupakan suatu kesalahan di bawah subseksyen 106 (4) Enakmen yang sama dan jika sabit kesalahan boleh didenda tidak melebihi RM1,000 atau dipenjarakan selama tempoh tidak melebihi enam bulan atau kedua-duanya.

Mohd Shahzihan berkata oleh itu pihak pentadbir masjid, surau dan musolla tidak dibenarkan mengambil bahagian dalam kutipan khairat bagi apa-apa tujuan oleh mana-mana pihak selain untuk tujuan dan manfaat kepada masjid, surau dan musolla di bawah pentadbiran masing-masing.

Dalam masa yang sama katanya, penerimaan dan perbelanjaan wang atau sumbangan yang sah hendaklah diaudit dan laporkan kepada JAIS.

Beliau berkata justeru, orang awam dinasihatkan sentiasa berhati-hati sebelum membuat apa-apa sumbangan untuk memastikan aktiviti kutipan khairat tanpa kebenaran tidak lagi berlaku di Selangor dan boleh juga menghulurkan derma atau sumbangan sedekah secara terus kepada Tabung Infak Jariah Umat Islam Selangor (TIJARI) yang diuruskan oleh JAIS.–AlHijrah Online


30 KES BAHARU OMICRON DIKESAN DALAM KALANGAN INDIVIDU PULANG DARI ARAB SAUDI

KUALA LUMPUR: Sejumlah 49 kes baharu jangkitan COVID-19 varian Omicron dilaporkan di Malaysia pada 23 dan 24 Disember 2021.

Menteri Kesihatan Khairy Jamaluddin Abu Bakar berkata, daripada jumlah tersebut 30 daripadanya merupakan kes yang bertolak dari Arab Saudi.

“30 daripada kes ini dari Arab Saudi daripada mereka yang balik umrah dan kita dapati bahawa sebahagian besar mereka tidak patuh kepada pengasingan daripada ahli keluarga.

“Mereka akan balik dan bergaul dengan ahli keluarga mereka termasuk menerima kunjungan tetamu,” katanya dalam sidang media hari ini.

Selain Arab Saudi, baki kes baharu Omicron yang dilaporkan di Malaysia melibatkan individu yang bertolak dari United Kingdom, Qatar, Amerika Syarikat, Nigeria, Turki, Itali, UAE dan Ghana.

Menurut Khairy Jamaluddin pertambahan 49 kes baharu itu menjadikan jumlah kumulatif kes yang dikesan varian Omicron di Malaysia adalah sebanyak 62 kes.

Tambah beliau kebanyakan daripada kes varian Omicron yang dilaporkan di Malaysia kategori 1 dan 2.

Beliau dalam pada itu menasihatkan mana-mana individu yang akan keluar negara termasuk menunaikan umrah untuk mendapatkan dos penggalak sebelum memulakan perjalanan.

Khairy Jamaluddin juga berkata mereka yang akan pulang dari Arab Saudi juga berkemungkinan akan diminta untuk memakai peranti pengesanan digital bagi memudahkan pemantauan. – AlHijrah Online


MY #QURANTIME: 22 EPISOD ULANGKAJI BERMULA ESOK MENJELANG RAMADAN

KUALA LUMPUR: Pengajian Juzuk ke-10, Surah At Taubah dalam program My #QuranTime selesai hari ini.

Bermula esok, 17 Mac 2021 program My #QuranTime akan menyiarkan episod khas mengulangkaji juzuk 1 hingga 10 untuk memastikan penonton setia memahami pengajian yang lalu sebelum memasuki fasa seterusnya.

Sebanyak 22 episod khas ulangkaji bersama Ustaz Fazrul Ismail, Ustaz Tarmizi Abdul Rahman dan Ustaz Tirmizi Ali itu juga disiarkan menjelang bulan Ramadan yang akan tiba tidak lama lagi.

Episod ulangkaji itu akan disiarkan selama satu jam setiap hari bermula esok sehingga 7 April 2021 pada jam 12.00 tengah hari.

My #QuranTime memulakan siaran sulungnya pada 8 Jun 2020 dan telah mencecah jumlah tontonan sebanyak 2.1 juta tontonan sepanjang Jun 2020.

Rancangan ilmu itu merupakan program televisyen yang pertama dalam sejarah yang mengajak penonton untuk sama-sama mentadabbur Al-Quran dari halaman pertama hingga halaman 604 iaitu halaman terakhir.

Program yang bersiaran secara langsung dihasilkan ketika negara melaksanakan Perintah Kawalan Pergerakan (PKP) akibat pandemik Covid-19 yang pada mulanya dikenali dengan Malaysia #QuranTime sebelum dijenamakan menjadi MY #QuranTime. — AlHijrah Online


GURU PELATIH MAUT TERKENA RENJATAN KETIKA MISI BANTUAN BANJIR

KUALA LUMPUR: Seorang pelatih Institut Pendidikan Guru Kampus Bahasa Antarabangsa, Saiful Asyraf Mukhtar Saiful Khair meninggal dunia semalam dipercayai akibat terkena renjatan elektrik.

Ketika kejadian mangsa sedang melakukan misi bantuan banjir di Johor.

Menteri Pendidikan Fadhlina Sidek berkata Allahyarham merupakan sukarelawan yang turun membantu kerja-kerja pembersihan pasca banjir di sebuah sekolah di Segamat.

“Saya dan seluruh warga besar KPM berduka mendengar berita tentang pemergian Saiful Asyraf Mukhtar.

“Semoga Allah SWT merahmati roh Allahyarham dan menempatkannya di kalangan mereka yang beriman. Saya doakan agar keluarga Allahyarham diberi ketabahan dan kesabaran dalam menempuhi saat yang sukar ini,” katanya dalam catatan di Facebook.

Berdasarkan laporan media tempatan mangsa terkena renjatan elektrik ketika menggunakan penyembur air atau ‘water jet’ sewaktu melakukan kerja pembersihan pasca banjir di sekolah itu. – AlHijrah Online


600 keluarga Islam diusir daripada Hojai

HOJAI, 26 Mac – Selepas bertarung
nyawa selama lima hari di hospital di Guwahati, Kulsuma Begum akhirnya
meninggal dunia akibat kecederaan dialaminya pada 11 Mac lalu.

Menurut ibu mertuanya, pasukan
polis dan separa tentera menyerbu kediamannya dan mengheret Kulsuma yang baru
melahirkan bayi lelaki kira-kira dua jam sebelum itu ketika operasi pengusiran
di perkampungan Sarkebasti di daerah Hojai, Assam terletak kira-kira 150
kilometer timur Guwahati.

Sinar Harian melaporkan daripada
AL-Jazeera menyebutkan pihak berkuasa di Majlis Autonomi Karbi Anglong (KAAC)
didakwa mengusir lebih 600 keluarga Islam secara paksa dari tanah mereka di
Hojai atas alasan kononnya mereka telah mencerobohi tanah kerajaan.

“Tujuh hingga lapan anggota polis
menyerbu rumah dan merampas beberapa barang. Apabila saya pulang, saya melihat
Kulsuma terbaring kaku di atas lantai. Saya segera mengambil cucu saya kerana
bimbang mereka mungkin membunuhnya,” kata Ramisa Khatun, 50.

Susulan kejadian mencetuskan
kemarahan orang ramai itu, aduan ke atas beberapa pegawai KAAC telah dibuat
kepada polis.

“Kes telah didaftarkan dan siasatan
sedang dijalankan,” kata Timbalan Pesuruhjaya Hojai, Tanmoy Borgohain.


TIGA BERANAK CEDERA DINDING RUMAH RUNTUH

GOMBAK: Tiga beranak nyaris maut selepas dinding rumah yang dalam pembinaan rebah dan menghempap mereka.

Penolong Pengarah Operasi Jabatan Bomba dan Penyelamat (JBPM) Selangor, Mohamadul Ehsan Mohd Zain berkata, kejadian berlaku di Jalan Sungai Pusu, Kampung Pinggiran, di sini pada Selasa.

Sepasukan anggota bomba dari Balai Bomba dan Penyelamat (BBP) Selayang dikejarkan ke lokasi kejadian selepas menerima panggilan berkaitan kejadian pada jam 2.35 petang.

“Seorang lelaki 35 tahun cedera parah manakala isterinya yang berusia 30 tahun dan anak lelaki berusia 2 tahun cedera ringan.

“Pihak bomba memberi rawatan awal kepada semua mangsa dan mereka diserahkan kepada pihak Kementerian Kesihatan Malaysia (KKM) untuk tindakan lanjut,” katanya. – AlHijrah Online